Sejarah Parti Islam Se-Malaysia (PAS)

Islam merupakan agama terbesar yang diamalkan di Malaysia. Islam bukan sahaja mengajar penganutnya untuk berdoa dan berteleku di atas sejadah semata-mata. Malah, Islam turut mengajar dan memberi panduan untuk menjalankan setiap aspek dari kehidupan dari sekecil-kecil hinggalah sebesar-besar perkara. Ini juga termasuklah dengan politik. Di Malaysia, parti politik yang banyak berjuang untuk memartabatkan Islam ialah Parti Agama Islam Se-Malaysia (PAS).

Parti PAS bukanlah parti yang pertama yang berjuang untuk memartabatkan Islam. Sebaliknya, parti ini menyambung obor perjuangan Parti Hizbul Muslimin yang telah diharamkan ketika darurat dilaksanakan pada 1948. Kemunculan PAS di dalam arena tanah air bermula pada tanggal 23 Ogos 1951. Pada hari itu, para ulama telah bersidang di Kuala Lumpur dan bersetuju untuk menubuhkan sebuah kesatuan yang berteraskan agama Islam yang diberi nama Persatuan Ulama Se Malaya.

Di dalam satu persidangan Ulama di Butterworth, Pulau Pinang pada 24 November 1951. Ianya ditukar nama kepada Parti Islam SeMalaya.  Orang yang bertanggungjawab untuk menubuhkan PAS ialah Haji Ahmad Fuad Hassan. Haji Ahmad Fuad Hassan merupakan bekas ahli Biro Agama UMNO.

Namun, sementelah beliau tewas di tangan Tunku Abdul Rahman semasa pemilihan Yang Di Pertua, beliau meninggalkan parti tersebut dan menubuhkan PAS. Seperkara lagi, beliau juga kurang gemar akan cara Tunku yang lebih gemar mengambil individu yang berpendidikan Inggeris berbanding individu berpendidikan agama.

Haji Ahmad Fuad Hassan menyifatkan kedudukan ulamak ketika itu umpama sampah yang tidak dihargai kerana tiada kekuatan. Lebih-lebih lagi ketika itu ulama telah muak dengan sikap Umno yang mengabaikan isu pemurtadan Natrah, pengajuran judi loteri, fun fair, dan lain-lain. Dalam satu persidangan ulama yang dipimpin oleh Sheikh Abdullah Fahim, Mufti Pulau Pinang di Seberang Perai pada 1951, mereka telah mengeluarkan fatwa mengharamkan judi loteri anjuran Umno.

Haji Abdullah Fahim juga turut menulis sebuah manifesto yang berjudul Manifesto Al Badawi yang menjadi rujukan untuk penubuhan parti ini. Di bawah pentadbiran Haji Ahmad Fuad dan Dr Haji Abbas Alias, PAS mengemukakan perjuangan untuk kemerdekaan di bawah pentadbiran Islam.

Seperti UMNO, PAS juga menolak kerakyatan secara jus soli yang tidak memberi manfaat kepada orang Melayu. PAS juga memperjuangkan agar Islam dijadikan acuan untuk dijadikan sebuah dasar bagi negara yang merdeka. Selepas Dr Burhanuddin dilantik sebagai Yang Di Pertua PAS ke-3,beliau memperincikan soal kemerdekaan dengan menggabungkan elemen Islam dan Melayu untuk menuntut kemerdekaan.

Pilihan raya Persekutuan 1955 medan pertama PAS di dalam pilihan raya. Di dalam pilihan raya itu, PAS berjaya memenangi satu kerusi daripada 11 kerusi yang dipertandingkan. Kerusi yang berjaya dimenangi oleh PAS itu ialah di kawasan Krian yang diwakili oleh Tuan Guru Haji Ahmad Tuan Hussein.

Pada Pilihan Raya 1959, PAS menjadi lebih agresif apabila parti itu berjaya menawan negeri Kelantan dan Terengganu masing-masing di bawah kepimpinan Ustaz Ahmad Lotfi Omar dan Mohd Daud Abdul Samad. Namun begitu, pada Oktober 1961, PAS telah kehilangan Terengganu hasil permainan politik kotor oleh pemerintah ketika itu.

Selepas jatuhnya
Terengganu ke tangan Parti Perikatan, Parti PAS terus diasak oleh pihak
pemerintah ketika itu, Antaranya Dr Burhanuddin ditangkap dan meninggal di
penjara dan idea perjuangan PAS dijadikan sebagai kambing hitam di dalam
beberapa peristiwa seperti Konfrotasi Malaysia-Indonesia, Rusuhan Kaum
Singapura 1964 dan Tragedi 13 Mei 1969. Selepas tragedi 13 Mei, Dr Mohd Asri
Muda terus menduduki tampuk kerusi Yang Di Pertua PAS dari 1965  sehingga 1971.

Pada 70-an, PAS memasuki fasa baru apabila menjalinkan hubungan kerjasama politik dengan UMNO. Pada 1973, Parti campuran PAS-Perikatan telah ditubuhkan dan sama sama mengasaskan Barisan Nasional bagi menggantikan Parti Perikatan. Namun, kerjasama itu tidak kekal lama. Pada 1977, sebuah krisis politik telah berlaku dan PAS telah disingkirkan daripada BN pada masa yang sama mereka juga turut kehilangan Kelantan.

Antara 1978 hingga 198 2,  PAS terpaksa berhadapan dengan perpecahan, kehilangan kuasa pemerintahan, tekanan ISA dan krisis kepemimpinan, Pada 1982, PAS mengasaskan kepimpinan tertinggi yang terdiri daripada kalangan ulama.  Tuan Haji Yusof Rawa (bapa Mujahid)  telah diangkat untuk memimpin PAS bagi menggantikan Datuk Mohd Asri yang meletakkan jawatan.

Permulaan era kepemimpinan ulamak memperlihatkan PAS kembali kepada asas perjuangannya untuk mendaulatkan Islam dan memberikan penekanan terhadap kwajipan tersebut. Gerakan dakwah PAS berkembang dengan lebih tersusun melalui pendekatan haraki dan dalam masa yang sama PAS terus membina jambatan dakwah dengan non-Muslim sehingga terbentuk Majlis Perundingan Cina (CCC). PAS juga turut mengusulkan kepada pihak kerajaan untuk melakukan beberapa buah projek seperti penubuhan Bank Islam dan Universiti Islam Antarabangsa.

Menjelang 80an, PAS terus mengalami beberapa siri pergolakan. Pada 1984, Debat Terbuka PAS-UMNO telah diadakan.  Setahun kemudian, Peristiwa Mamali yang mengorbankan 14 nyawa tercetus.  Menjelang akhir 80an, Ustaz Fadzil Noor menjalinkan kerjasama politik dengan Parti Semangat 46. Hasilnya, PAS kembali berjaya menawan Kelantan sejak 1977.

Pada 1996, PAS mula berkrisis dengan Semangat 46 lalu menyebabkan tertubuhnya Angkatan Pemuda Ummah. Ketika tercetusnya Reformasi,  PAS telah memimpin Majlis Gerakan Keadilan Rakyat Malaysia (GERAK) bagi menuntut keadilan kepada rakyat, kemudian menubuhkan Barisan Alternatif (BA) pada 1999.

Melalui BA, PAS berjaya merampas semula Terengganu. Timbalan Presiden PAS, Datuk Seri Tuan Guru Haji Abdul Hadi Awang diamanahkan untuk mengetuai kerajaan Terengganu sehingga 2004. Namun, pencapaian PAS yang agak lemah dan aura kepimpinan Perdana Menteri baharu pada ketika itu menyebabkan Terengganu dirampas oleh BN.

Pada 2008, PAS bersama-sama Pakatan Rakyat mendapat kejayaan yang cemerlang. Mereka telah menawan Kedah dan Perak lalu mendirikan kerajaan negeri di sana. Kedah terus bertahan hingga 2013 manakala Perak kembali kepada BN pada 2009 setelah isu lompat parti tercetus di negeri itu.

Selepas Mursyidul Am Pas, Tuan Guru Nik Abdul Aziz meninggal dunia pada 14 Februari 2015. PAS mengalami krisis lalu menyebabkan parti serpihan PAS, Parti Amanah Nasional tertubuh.

Pada PRU 2018, walaupun diasak dan difitnah bahawa PAS mendapat dana sebanyak 90 Juta, Parti PAS berjaya mengekalkan Kelantan dan menguasai semula Terengganu sejak kali terakhir pada 2004. Semoga PAS terus istiqamah dalam menegakkan dan menjadikan Islam sebagai perjuangan utama mereka.


Nordin Ahmad: Ikon Purbawara Filem Melayu

NORDIN AHMAD boleh disifatkan sebagai pelakon watak purbawara yang sangat hebat. Beliau memiliki raut wajah yang sangat sesuai untuk membawakan watak-watak sedemikian. Ditambah pula dengan kehandalannya dalam ilmu persilatan. NORDIN AHMAD sentiasa berada di dalam kelasnya yang tersendiri.

Anak kelahiran Kampung Kota, Permatang Pasir, Seberang Perai, Pulau Pinang ini dilahirkan pada 4 Ogos 1929. Anak kedua dalam enam orang adik beradik ini sudah menanam minat terhadap seni sejak dari zaman kanak-kanak lagi, apabila NORDIN AHMAD sering pergi menonton pertunjukkan pentas bangsawan dan opera cina. Dari situlah NORDIN AHMAD mula terdedah dan minat dengan seni lakon. Apabila tamat persekolahan NORDIN AHMAD telah diberi peluang berkerja di pangkalan tentera Jepun sebagai tukang masak sehingga pada tahun 1950 NORDIN AHMAD telah berhijrah ke Singapura untuk mencari peluang pekerjaan yang lebih baik bagi menampung hidup dan keperluan keluarganya.

Di Singapura NORDIN AHMAD membuat bermacam-macam kerja. Beliau pernah menjadi Bomba, operator telefon dan penjaga stor. Tetapi semua itu tidak kekal lama sehingga pada satu hari NORDIN AHMAD terlihat satu iklan di dalam suratkhabar Utusan Melayu, di mana pihak studio Malay Film Productions di Jalan Ampas sedang mencari bakat baru untuk menjadi pelakon filem. Bertolak dari situ NORDIN AHMAD diterima menjadi pelakon di mana filem pertama beliau kelihatan di layar perak adalah melalui filem JUWITA pada tahun 1951.

Selama 7 tahun menimba pengalaman sebagai pelakon di studio Jalan Ampas, NORDIN AHMAD akhirnya telah berhijrah ke studio Cathay-Keris Film pada penghujung tahun 1957. Sebanyak 22 buah filem telah dilakonkan oleh NORDIN AHMAD sepanjang berkhidmat di studio Jalan Ampas. Antara filem-filem beliau di Jalan Ampas yang sangat meninggalkan kesan dihati penonton seperti PANGGILAN PULAU, ABU HASSAN PENCHURI, SEMERAH PADI, ANAK-KU SAZALI dan yang terakhir BELANTARA.

Di studio Cathay-Keris, nama NORDIN AHMAD terlalu hebat. NORDIN AHMAD adalah hero utama dikalangan pelakon yang menjadi nadi penggerak di studio berkenaan dalam mengeluarkan filem-filem yang bermutu untuk menyaingi filem-filem keluaran dari Malay Film Productions. Di Cathay-Keris juga NORDIN AHMAD telah bertemu dengan pasangan paling serasinya di layar perak iaitu seniwati LATIFAH OMAR. Oleh kerana gandingan ini, nama NORDIN AHMAD dan LATIFAH OMAR sering meniti dibibir peminat filem Melayu di zaman itu, sehingga ada yang menggelarkan mereka berdua sebagai “Loving Couple On Silver Screen”. Antara filem-filem yang menggandingkan mereka berdua seperti HANG JEBAT, LANCHANG KUNING, LAILA MAJNUN, CHUCHU DATOK MERAH, GUL BAKAWALI, PATING CHENDANA dan GURINDAM JIWA.

NORDIN AHMAD mampu memberikan lakonan “over acting” yang berkesan dan diterima. Sesuai dengan peranannya di layar perak yang sering berakhir dengan tragedi. Penghayatan watak beliau sangat tinggi serta lontaran dialognya jelas dan tersusun ditambah pula permainan emosi beliau yang sangat mantap. NORDIN AHMAD sangat taat pada skrip. Bagi beliau, skrip bukan sekadar kertas putih semata-mata, tetapi ianya sebagai satu benda yang hidup untuk diterjemahkan ke layar perak. Sedang namanya berada di puncak kemahsyuran, NORDIN AHMAD telah dijemput oleh Allah SWT ketika berusia 42 tahun akibat penyakit kuning. Pada tanggal 15 Jun 1971, hari Selasa, jam 4.30 petang, di Hospital Besar Singapura, seniman tersohor filem Melayu, NORDIN AHMAD telah menghembuskan nafas terakhir disisi isterinya seniwati SALMAH IBRAHIM yang juga seorang pelakon dan penari.

NORDIN AHMAD sentiasa menjadi inspirasi kepada pelakon generasi muda yang menginginkan sesuatu resipi lakonan yang padat, mantap dan berwibawa. Keberkesanan lakonannya juga sering menjadi bahan kajian para penggiat seni dewasa ini. Antara sesalan kebanyakkan pelakon hari ini adalah tidak berkesempatan bersua muka dengan pelakon legenda itu. Mungkin kerana NORDIN AHMAD pergi terlalu awal ketika ramai yang menanam minat terhadap kehebatan persembahan beliau.

Untuk fakta, sepanjang 20 tahun penglibatan NORDIN AHMAD di dalam bidang seni. Beliau telah berlakon sebanyak 51 buah filem. NORDIN AHMAD juga sempat mengarah di dalam 9 buah filem di studio Cathay-Keris. Antara filem arahannya yang mendapat tempat dihati penonton ialah WAN PERKASA, KASEH IBU dan PLAYBOY. Begitulah sedikit cetusan hatiku terhadap seorang pelakon yang memiliki satu nama yang besar tetapi seolah olah dipandang sepi.


Masyarakat Rom Menggunakan Air Kencing Untuk Mencuci Mulut

Kalau cerita pasal empayar Rom ni memang pelbagai kisah gah dan menarik berkenaan tamadun ini. Menguasai benua Eropah, Timur Tengah sehingga ke Afrika, mempunyai sistem pemerintahan yang tersusun dan pasukan tentera yang ditakuti oleh empayar Parsi dan empayar Mesir Kuno.

Tetapi siapa sangka, bangsa Rom yang merupakan bangsa yang dipandang tinggi dengan ilmu pengetahuan rupanya pernah menggunakan air kencing sebagai pencuci mulut atau ‘mouthwash’.

Air kencing dari mana? Air kencing dari manusia dan haiwan.

Jadi, kita akan menyenaraikan apa sahaja amalan yang dilakukan menggunakan air kencing.

1. Mencuci mulut.

Selalunya, air kencing untuk penyucian mulut akan dibiarkan dahulu sehingga ammonia terbentuk dan setelah itu ia akan dicampur menggunakan susu kambing yang segar. Apabila proses ini telah selesai, maka ia akan terus digunakan. Rasanya kalau proses bahan macam ni digunakan pada sekarang, agak-agak laku tak?

2. Membersihkan pakaian.

Dengar sahaja menjijikkan tetapi ia berkesan untuk mencuci gigi kerana kandungan air kencing yang mengandungi ammonia. Di dalam ammonia mengandungi zat yang mampu bertindak sebagai ejen pembersih. Kerana keberkesanannya dalam memutihkan gigi dan mencuci mulut lalu ia menjadi salah satu budaya penting dalam masyarakat Rom. Selain digunakan untuk mencuci mulut, mereka juga menggunakan air kencing sebagai pembersih baju. Air kencing lama lebih diutamakan dalam penggunaan penyucian pakaian. Pakaian akan direndam di dalam air kencing dan para hamba akan memijak-mijak bekas rendaman pakaian tersebut dengan kaki.

Penggunaan air kencing dalam penyucian pakaian membuatkan ada pihak mengambil kesempatan mengaut keuntung dengan membuka dobi atau pada waktu itu ia dikenali sebagai Fulloncia, iaitu dobi khas yang menyuci pakaian menggunakan air kencing sahaja.

Modal tauke dobi Rom hanya meninggalkan atau meletakkan balang di tepi-tepi jalan, kaki lima dan setiap penjuru laluan manusia di sekitar kota. Sesiapa yang ingin melepaskan hajat kecil, boleh mencari balang ini dan melepaskan siraman murni ke dalam balang tersebut.

Apabila balang sudah penuh terisi, maka ia akan dikutip dan digantikan dengan balang baharu. Dem, senang betul buat duit.

Jadi, tak berbau ke pakaian Rom lepas dicuci menggunakan air kencing? Tidak. Ini kerana mereka mencampurkan air kencing dengan air mutlak dan fungsi air kencing hanyalah sebagai ejen pembersih semata-mata.

3. Baja semulajadi.

Selain digunakan untuk menyuci mulut dan pakaian, ia juga digunakan untuk menyiram flora-flora di taman mereka. Ya, inilah yang dikatakan wangi seindah taman bunga.

Penulis Rom yang bernama Columella menyatakan, air kencing berkesan untuk menyuburkan tanaman khususnya pokok delima. Apabila ia disiram menggunakan air kencing, ia mampu menjadikan buahnya lebih manis dan berjus.

4. Kecantikan.

Yang paling menarik, perempuan Rom menyapu air kencing di pipi untuk kelihatan cantik bersinar gitu. Hmm.. Diharapkan para pembaca, khususnya kaum Hawa yang gilakan kulit glowing macam bulan purnama tidak melakukan amalan keji ini. Kalau muka hitam, biarkan hitam. Kalau muka hodoh, redhakanlah diri.

5. Pendapatan negara.

Maklumat tambahan, air kencing Portugis merupakan barang paling laku diimport oleh empayar Rom sehinggakan Kaisar Nero mengenakan cukai ke atas barangan ini. Pada tahun 70 M, Kaisar Vespasian pula mengenakan cukai ke atas jualan air kencing masyarakat tempatan. Cukai ini dikenali sebagai ‘Urinae Vectigal’.

6. Merawat penyakit.

Pliny the Elder merekodkan, selain ia digunakan dalam bahan pencuci, ia juga digunakan di dalam kaedah perawatan seperti merawat penyakit sakit tekak, kulit terbakar, disengat kala jengking dan jangkitan kuman di lubang punggung.

Tetapi, walaupun ia menjadi budaya, tidak semua masyarakat Rom mengamalkan amalan ini, kerana ada yang beranggapan ia adalah suatu perbuatan yang menjijikkan.

Seorang puitis Rom bernama Catullus merekodkan peristiwa ini di dalam syairnya:

“Now you’re Spanish: in the country of Spain what each man pisses, he’s used to brushing his teeth and red gums with, every morning, so the fact that your teeth are so polished just shows you’re the more full of piss”.

Pada zaman tersebut, sekiranya gigi seseorang itu putih bersih, mereka akan menghina dengan ayat ‘full of piss’. Jadi, tidak semua masyarakat Rom yang menerima budaya ini, yang menolak hanya minoriti sahaja.

Maka, berakhirlah penulisan ringkas tidak berilmiah sangat kali ini. Semoga diamalkan dan bermanfaat.

“Majulah Kencing Untuk Ilmu Pengetahuan”.

RUJUKAN:

1. Ancient Roman Urine Chemistry, Micheal Witty, Wiley Online Library.

2. Agriculture, Book V, Columella.

3. On Egnatius Of The White Teeth, C. Valerius Catullus.

4. The Romans created a tax on urine, Heritage Daily.

5. Feeling Overtaxed? The Romans Would Tax Your Urine, National


Bagaimana Untuk Membentuk Anak Yang Cerdik

Pandangan umum selalu menyebut, anak-anak yang cerdik lahir daripada ibu bapa yang berpendidikan.
Tapi ada kajian lain selama 20 tahun daripada 27 buah negara mendapati, anak-anak yang membesar dengan buku turut mencerdikkan mereka tanpa mengira latar belakang pendidikan ibu bapa.

Anak-anak yang membesar dengan 500 buah buku di rumah berbanding tiada buku jelas memberikan impak yang berbeza. Ini yang didapati oleh sekumpulan penyelidik yang diketuai oleh Prof. Mariah Evans dari University of Nevada melalui kajian 27 buah negara itu. Kehadiran buku dalam hidup kanak-kanak macam dididik oleh ibu bapa yang ada pendidikan selama 15 tahun. Berbanding yang tiada buku seperti dididik oleh ibu bapa yang mempunyai pendidikan selama 3 tahun.

Memiliki buku di rumah adalah dua kali lebih penting berbanding mempunyai bapa yang berpendidikan. Mereka juga mendapati, anak-anak yang membesar dengan buku, 3 tahun ke hadapan lebih pantas dalam didikan. Di China, kanak-kanak yang mempunyai 500 buku di rumah mereka, mempunyai kepantasan didikan 6 tahun ke hadapan. Evans kata, 3 tahun ke hadapan pun dah cukup signifikan. 500 buku mungkin banyak sangat, 20 buku pun menurut Evans sudah cukup untuk bagi impak.

Maka, orang kaya sajalah yang ada suasana macam ini sebab dapat beli buku banyak-banyak. Penyelidik ini membidas, tak semestinya. Mereka dapati, keluarga yang kurang bernasib baik selalu ada suasana macam ini kerana anak-anak manfaatkan sepenuhnya buku-buku yang ada. Yang penting, ibu bapa kena pupuk budaya membaca. Aduh, macam ayat karangan sekolah. Rajin-rajin pergi ke kedai buku, hadiahkan buku pada anak-anak, jadikan pesta buku sebagai lokasi percutian.

Nak pupuk, ibu bapa kena mula dulu. Jadi, carilah pasangan yang bawa buku ke mana-mana dan sangat rajin membaca untuk masa depan anak-anak yang cerdik dan berpengetahuan.


Sejarah Komuniti Melayu Di Liverpool

Bagi
yang pernah menonton filem Pulang arahan Kabir Bhatia yang menampilkan Remy
Ishak dan Puteri Aishah selaku teraju utamanya, pasti sedia maklum ia merupakan
kisah seorang lelaki yang meninggalkan kehidupan lamanya untuk bekerja di atas
kapal dagang dan mengembara ke seluruh dunia. Sementara si isteri menunggu
dengan penuh setia selama 61 tahun. Sementara anda mengesat air mata menonton
filem itu, Pulang juga sebenarnya membuka jendela terhadap pekerjaan yang
dilakukan pelaut-pelaut Melayu bila berada di tanah orang pada akhir dekad
40-an dan 50-an.

Selepas tamat Perang Dunia Kedua, bagi sesetengah pelaut Melayu, satu-satunya peluang untuk mendapatkan kehidupan yang lebih baik ialah dengan menjadi kelasi dan menyertai kapal-kapal dagang yang datang dari pelbagai negara termasuk dari Britain. Ketika itu, Singapura merupakan hub perhubungan dan perdagangan serta merupakan tumpuan utama laluan perairan antarabangsa.

Dan Singapura juga merupakan markas utama wilayah Syarikat Perkapalan Stim Ocean yang terletak di Liverpool ketika itu. Berikutan upah mereka yang murah, mereka ini jadi buruan syarikat-syarikat perkapalan. Tetapi bagi penduduk yang lahir di Negeri-Negeri Selat di mana ketika itu masih di bawah jajahan British dan mudah menetap di sana, mereka ini diberi gaji lebih dalam bidang sama.

Dari tahun 1940-an hingga 1960-an, pelaut-pelaut Melayu ini kemudiannya menetap di pelabuhan-pelabuhan utama Britain dan Amerika Syarikat ketika itu seperti London, Cardiff dan New York. Sementara di Liverpool pula, pelaut-pelaut ini memilih menetap di kawasan dok selatan bandar pelabuhan itu, ada sesetengah daripada mereka berkahwin dengan penduduk tempatan dan membina keluarga.

Ada juga yang menjadikan rumah mereka sebagai tempat penginapan bagi pelaut-pelaut Melayu yang singgah di Liverpool. Suasana ini tidak asing bagi mereka kerana ramai yang bekerja di pelabuhan Liverpool ketika itu dan mereka sentiasa mencari rakan-rakan yang berasal dari rumpun Nusantara. Jika ada yang tersesat hingga ke Seamen’s Mission di Canning Place, mereka akan ditunjukkan jalan menuju ke kawasan petempatan Melayu Liverpool seperti Huskisson Street.

Salah seorang yang pernah mengalaminya ialah Mohamed Nor Hamid atau Mat Nor. Anak kelahiran Tanjung Keling, Melaka ini tiba di Liverpool pada tahun 1952 dengan kapal Cingalese Prince. Tidak lama selepas tiba, dia dapat mencari rumah bapa saudaranya iaitu Youp bin Baba (Ben Youp) dengan bantuan pelaut-pelaut Melayu lain.

Youp ketika itu sudah berkahwin dengan seorang wanita tempatan dan menetap di 144 Upper Huskisson Street. Tetapi bila Mat Nor tiba, bapa saudaranya tiada kerana sedang bekerja di atas kapal dan bilik tamu rumahnya didiami oleh pelaut Melayu yang singgah di Liverpool. Bagaimanapun, dia bernasib baik kerana jiran bapa saudaranya iaitu Nemit bin Ayem bersedia menyediakan tempat penginapan untuknya.

Bila mengimbas tahun-tahun tersebut, Mat Nor berkata, “Kami terlupa tentang kehidupan di Singapura. Kebanyakan orang Melayu yang menetap di Liverpool kekal kerana kehidupannya senang di sini dan mudah untuk mendapat kerja. Anda boleh dapatkan kapal yang anda mahu bila-bila masa.

Mereka akan hantar telegram ke rumah untuk anda lihat kadangkala tiga hingga empat telegram dalam sehari.” Telegram sebegini menjemput pelaut-pelaut untuk datang bekerja di kapal dengan syarat lulus ujian kesihatan. Dan dengan tuntutan kerja sebagai pelaut yang tinggi ketika itu, ini turut menarik minat orang Melayu yang bukan berasal dari jajahan British untuk mencuba nasib.

Tetapi bila sudah berada di negeri orang, sudah pasti mereka ini mahu bercampur di satu tempat di mana mereka merasa selesa. Perkara itu tidak berlaku sehinggalah kemunculan Johan Awang, seorang bekas pelaut Melayu yang tiba di Liverpool dari New York selepas WWII.

Dia membuka sebuah kelab sosial bagi pelaut-pelaut Melayu berkumpul dan bersosial di St James Road yang dikenali sebagai The Malay Club. The Malay Club terletak di tingkat pertama sebuah rumah yang berhadapan dengan Kathedral Anglican Liverpool dan dibuka pada pertengahan tahun 1950-an. Kelab ini mempunyai katil-katil dua tingkat untuk pelaut Melayu tidur, bilik sembahyang di tingkat dua, ruang belakang yang besar dan bilik permainan termasuk permainan dart.

Bagi yang merindui masakan Melayu, masakan sebegini dianggap pelepas rindu kepada kampung halaman dan disediakan pada hari-hari bersifat keramaian seperti sambutan Aidilfitri dan Aidiladha. Pada hujung minggu, para pelaut turut membawa keluarga mereka berkunjung ke kelab bukan saja untuk bertemu tetapi juga merasa selesa dalam persekitaran mereka.

Pada tahun 1960-an, lokasi The Malay Club perlu diubah berikutan jalan-jalan dari arah barat daya kathedral sudah ditanda untuk tujuan pembangunan pasca-perang. Bagi memindahkan The Malay Club, sekumpulan pelaut Melayu mengumpul dana untuk membeli sebuah rumah di No. 7 Jermyn Street sebagai lokasi baru The Malay Club.

Lokasi ini tidak jauh dari Granby Street yang kini dikenali sebagai Liverpool No. 8. Rumah tersebut dibeli dengan harga 1,500 paun sterling dengan dua individu memegang peranan sebagai pemegang amanah hartanah iaitu Abdul Salem dan Bahazin bin Kassim. Bahazin merupakan presiden pertama kelab di lokasi baru ini dan turut memainkan peranan sebagai tukang masak.

Lokasi baru di Jermyn Street ini turut menempatkan semua kemudahan sedia ada di lokasi lama termasuk bilik sembahyang. Tetapi tidak seperti Johan, Bahazin tidaklah terlalu tegas dalam menentukan apa jenis aktiviti yang boleh dilakukan di kelab. Makanan turut dihidangkan semasa bulan Ramadan dan bila ditanya tentang itu, dia melihat itu antara Tuhan dengan pengunjung untuk mengambil makanan atau tidak.

Dengan Bahazin turut menginap di No. 5 Jermyn Street, ia menjadi tumpuan komuniti Melayu di situ bukan saja untuk berinteraksi tetapi menikmati makanan dari kampung halaman. Kelab ini turut mempunyai seekor burung kakak tua yang dipelihara dan diajar bercakap dalam Bahasa Melayu termasuk perkataan-perkataan kasar.

Tetapi menjelang tahun 70-an, Liverpool bukan lagi pelabuhan yang menjadi tumpuan kapal-kapal dagang. Berikutan sektor perindustrian berpindah ke sebelah utara berikutan kos buruh yang lebih murah, dekad ini juga turut menyaksikan kemerosotan Liverpool dan bilangan pelaut Melayu yang boleh mengekalkan bilangan komuniti Melayu di situ.

Tatkala semua ini berlaku, kemajuan pesat sedang berlaku di Malaysia di mana ratusan anak muda Melayu dihantar ke England untuk melanjutkan pelajaran. Bilangan mereka ini walaupun tidaklah seramai pelaut-pelaut Melayu dari dekad sebelumnya tetapi sudah cukup memberi nafas baru kepada The Malay Club.

Bagi bekas alumni Universiti Liverpool, Abdul Rahim Daud yang pernah menuntut di situ pada tahun 1970, kunjungan ke The Malay Club membantu mengurangkan rasa rindu teramat terhadap kampung halaman. Tetapi pada masa sama, wujud kekesalan dalam kalangan komuniti Melayu Liverpool kerana menyangka kehidupan metropolitan di Britain jauh lebih baik tetapi menyaksikan kemerosotan ekonomi Liverpool tatkala negara asal menikmati pembangunan pesat.

Dengan peluang kerja yang semakin berkurangan di dok dan ada antara mereka terpaksa bergantung kepada bayaran perkhidmatan keselamatan sosial. Ini saja sudah cukup sebagai tanda untuk anggota komuniti Melayu ini berhijrah ke tempat lain atau kembali ke kampung halaman. Bagi Mat Nor, selepas diberhentikan dari Gladstone Dock pada tahun 1979, dia menggunakan wang pampasan yang diterima untuk membawa pulang keluarganya ke Malaysia.

Menjelang akhir 1980-an, The Malay Club dikenali sebagai Persatuan Malaysia-Singapura sebelum sekali lagi ditukar kepada Persatuan Komuniti Malaysia Singapura Merseyside (MSA) pada tahun 1990-an dengan Mat Nor sebagai pengerusi. The Malay Club terus wujud sehinggalah ia ditutup pada tahun 2008, sekaligus menutup satu babak menarik membabitkan komuniti Melayu di Liverpool.

RUJUKAN:

1.
Zaccheus, Melody. (2018). Stories ahoy: Seamen and a Malay club in Liverpool.
Straits Times. https://www.straitstimes.com/singapore/stories-ahoy-seamen-and-a-malay-club-in-liverpool

2.
Bunnell, Tim. (2018). Malay Seafarers in Liverpool. Biblioasia. National
Library Board. http://www.nlb.gov.sg/biblioasia/2018/07/05/malay-seafarers-in-liverpool/


Chiune Sugihara: Penyelamat Yahudi Di Jepun

Sejak dahulu lagi Yahudi ni seringkali ditindas oleh sesiapa sahaja sampailah mereka hilang tempat bergantung. Nasib baiklah ada beberapa individu yang sudi menyelamatkan mereka daripada mati sia-sia. Salah seorang individu itu adalah Chiune Sugihara. Dia boleh dianggap sebagai penyelamat ataupun hero orang Yahudi pada Perang Dunia Kedua.

Apa yang Chiune Sugihara ni buat?

Selepas sahaja Poland diceroboh oleh brader misai kontot dan tenteranya, ribuan orang Yahudi cuba keluar daripada sana untuk bergerak ke negara yang lebih selamat. Lithuania menjadi pilihan sebab negara itu masih bebas merdeka dan sangat mengalu-alukan kehadiran orang Yahudi.

Tanpa orang Yahudi sedari, brader misai kontot dan Soviet Union telah menandatangani non aggression pact. Bermakna kedua-dua negara tidak akan berperang sesama sendiri jika mereka menceroboh negara lain.

Tindakan brader misai kontot ni sebenarnya sangat merisaukan Jepun. Sebab dia sembang dengan Jepun, nak serang Soviet Union. Tiba-tiba boleh pula buat perjanjian non aggression pact dengan Soviet Union. Untuk itu Jepun telah menghantar Chiune Sugihara sebagai konsulat di Lithuania.

Tujuannya adalah untuk memantau pergerakan tentera brader misai kontot. Katanya deme nak tengok brader misai kontot buat pakatan rahsia Soviet Union ataupun sedang dalam perancangan mahu menyerang Soviet Union.

Tak beberapa lama lepas itu, tentera brader misai kontot dan Soviet Union mula mara ke Lithuania daripada arah yang berbeza. Maka kesemua konsulat asing diminta meninggalkan Lithuania dengan segera. Masalahnya orang Yahudi tak tahu nak pergi mana sebab dah terkepung. Malah nak pergi ke negara berdekatan pun tak boleh sebab kena ada visa.

Tiba-tiba orang Yahudi terdengar Curacao memberi kebenaran kepada mereka yang tiada visa untuk pergi ke negara itu. Tapi segala akses ke Amerika Selatan telah disekat, bermakna mereka tak boleh bergerak terus ke Curacao dari Lithuania. Nak tak nak, deme terpaksa transit ke negara lain. Sayangnya tak ada satu negara pun nak terima deme.

Orang Yahudi ni pun bergerak ke bangunan konsulat Jepun untuk memohon bantuan. Ironinya Jepun merupakan sekutu kuat kepada brader misai kontot. Meminta bantuan kepada musuh ibarat menjerat leher sendiri. Berita baiknya konsulat Jepun iaitu Chiune Sugihara sudi berbincang dengan orang Yahudi.

Apa yang orang Yahudi minta adalah visa sementara untuk mereka pergi ke Jepun sebelum bergerak ke Curacao. Chiune Sugihara berhubung dengan kementerian luar Jepun untuk meminta kebenaran mengeluarkan visa sementara. Tapi permintaannya ditolak mentah-mentah oleh kementerian luar Jepun. Sebab orang Yahudi di Lithuania tidak memenuhi sebarang kriteria untuk mendapatkan visa sementara Jepun.

Melihat kepada nasib Yahudi seperti telur di hujung kampung, Chiune Sugihara telah membelakangi kementerian luar Jepun. Dengan kuasa yang ada, dia telah mengeluarkan 2000 visa sementara untuk orang Yahudi bergerak ke Jepun. Paling mengagumkan sekali Chiune Sugihara sanggup bekerja lebih 16 jam sehari demi menyelamatkan orang Yahudi.

Akhirnya kesemua pemegang visa sementara telah pergi ke Jepun sebelum bergerak ke Curacao. Chiune Sugihara pulak tidak bernasib baik apabila telah dilucutkan jawatan oleh kementerian luar Jepun kerana mengingkari arahan. Terpaksalah dia buat bermacam kerja untuk bagi anak bini makan.

Walau bagaimanapun Chiune Sugihara sangat disanjung di Israel dan Lithuania. Tindakan beraninya telah menyelamatkan ribuan Yahudi daripada diseksa dan mati. Sehingga hari ini, Chiune Sugihara dianggap sebagai penyelamat oleh orang Yahudi.

Buku KITAB TAMADUN YAHUDI yang dinanti-nantikan dah ada kat Shopee. Jom beli di https://bit.ly/yahudishopee

Rujukan

Brockell, G. (2021, Januari 27). ‘A Japanese Schindler’: The remarkable diplomat who saved thousands of Jews during WWII. The Washington Post. Dipetik daripada https://www.washingtonpost.com/history/2021/01/27/chiune-sugihara-jews-holocaust-japanese-schindler/

Rankin, J. (2020, Januari 4). My father, the quiet hero: how Japan’s Schindler saved 6,000 Jews. The Guardian. Dipetik daripada https://www.theguardian.com/world/2020/jan/04/chiune-sugihara-my-father-japanese-schindler-saved-6000-jews-lithuania


Kucing Yang Mengarang Kertas Kajian Fizik

Jack H. Hetherington merupakan seorang profesor dalam bidang fizik di Michingan State University. Pada tahun 1975, beliau berjaya menyiapkan kertas kajian yang bertajuk “Two-, Three-, and Four-Atom Exchange Effects in bcc 3He”.

Sebelum menghantar kertas kajian itu untuk diterbitkan oleh Physical Review Letters (penerbit jurnal fizik yang berpengaruh), Hetherington memberikan kertas kajian tersebut kepada rakan sekerja beliau untuk bacaan. Dan pada masa ini, rakan beliau sedar akan kesilapan di dalam kertas kajian tersebut.

Di mana silapnya?

Kesilapan Hetherington adalah dengan menggunakan perkataan seperti “we” dan “our”. Sedangkan beliau merupakan pengarang tunggal dalam kertas kajian tersebut.

Rakan Hetherington menegaskan bahawa kertas kajian yang menggunakan kata ganti nama dalam bentuk jamak seperti “we” dan “our” hanya akan diterbitkan pihak Physical Review Letters sekiranya kertas kajian tersebut dikarang oleh lebih dari seorang pengarang.

Dan sudah tentunya, pada tahun 1975, mana ada fungsi “find-and-replace” pada mesin taip untuk membetulkan kesilapan ini . Keseluruhan kertas kajian tersebut perlu ditaip semula menggunakan mesin taip.

Selepas berfikir panjang, Hetherington berbuat keputusan bahawa kertas kajian ini harus disegerakan penerbitannya. Tidak mahu berpatah balik dan perbetulkan kesilapan, beliau mengambil langkah berani dengan menambah “seorang” lagi pengarang bersama iaitu kucing siam peliharaan beliau bernama Chester.

Tetapi, Hetherington sedar sekiranya nama “Chester” disenaraikan sebagai pengarang bersama akan menimbulkan persoalan, lebih-lebih lagi kepada rakan-rakan beliau yang mengenali Chester ini. Oleh itu, beliau mencipta nama untuk Chester iaitu F.D.C Willard

F untuk Felis
D untuk Domesticus
C untuk Chester
Willard pula adalah nama kucing jantan yang merupakan bapa kepada Chester.

*Felis domesticus merupakan nama saintifik bagi kucing domestik*

Dengan menampilkan F.D.C Willard sebagai pengarang bersama, kertas kajian tersebut berjaya diterbitkan di dalam Isu ke-35 oleh pihak Physical Review Letters.

*kesan tapak kaki Chester dijadikan “tandatangan” F.D.C. Willard*


Itali Mewajibkan Vaksinasi

Ibu bapa kepada kanak-kanak di Itali telah ‘diminta’ untuk tidak membawa anak mereka ke sekolah, sehingga mereka dapat membuktikan dan memberi dokumen mengesahkan bahawa anak-anak mereka telah menerima suntikan vaksinasi.

Ibu bapa yang enggan mematuhi arahan yang telah ditetapkan dan bertindak menghantar anak mereka yang berisiko ke tadika atau sekolah, akan didenda sebanyak 500 Euro.

Undang-undang baru ini dikenali sebagai ‘Lorenzin Law’, bersempena nama bekas menteri kesihatan Itali terdahulu iaitu Beatrice Lorenzin.

Ia diperkenalkan setelah terdapat peningkatan mendadak kes demam campak (measles) di Itali terutama pada tahun 2018, yang menyaksikan sebanyak 82,596 kes baru demam campak telah dilaporkan di Eropah. Jumlah tersebut adalah 3 kali ganda lebih tinggi daripada jumlah kes pada tahun 2017, dan 15 kali lebih tinggi daripada jumlah kes pada tahun 2016!

Di dalam ‘Lorenzin Law’ ini juga, terdapat 10 jenis suntikan vaksin yang berbeza telah diwajibkan dan diberikan secara percuma kepada kanak-kanak berumur 16 tahun ke bawah. Antaranya:

– Polio

– Hepatitis B

– Tetanus

– Campak

– Haemophilus influenzae B

– Difteria

– Mumps

– Rubella

– Pertussis (batuk kokol)

– Varicella (untuk kanak-kanak lahir tahun 2017 ke atas)

Suntikan Vaksin Tambahan Yang Tidak Diwajibkan, Namun Disyorkan:

– Anti-meningococcal B*

– Anti-meningococcal C*

– Vaksin Pneumococcal*

– Rotavirus*

* Senarai vaksin tambahan akan dikemaskini Kementerian Kesihatan Itali setiap 3 tahun.

Kanak-kanak berumur 6 tahun ke bawah, telah dilarang untuk menghadiri tadika dan rumah penjagaan tanpa dokumen yang membuktikan bahawa mereka telah menerima suntikan vaksinasi.

Manakala bagi golongan kanak-kanak yang berumur 6 sehingga 16 tahun pula, mereka bagaimanapun tidak dihalang untuk ke sekolah, namun ibu bapa berdepan tindakan dikenakan denda sebanyak 500 Euro, sekiranya anak mereka tidak melengkapi jadual suntikan vaksinasi yang telah diwajibkan.

Menurut laporan media di Itali, pihak berkuasa daerah menangani situasi pengenalan undang-undang baharu ini dengan pelbagai cara yang berbeza.

Contohnya di daerah Bologna, pihak berkuasa tempatan bertindak lebih keras dan tegas dengan tindakan menghantarkan surat penggantungan sesi persekolahan kepada sejumlah 300 ibu bapa serta 5000 kanak-kanak yang tidak mengemaskini dokumentasi suntikan vaksinasi.

Manakala di daerah lain, tiada laporan tentang penggantungan persekolahan serta merta telah dilaporkan. Malah sesetengah daerah memberi masa ‘grace period’ bagi ibu bapa untuk mendapatkan suntikan vaksinasi untuk anak-anak mereka selepas tarikh akhir iaitu pada 10 Mac.

Seperti yang saya nyatakan di atas, undang-undang ini diperkenalkan akibat wabak demam campak yang melanda negara-negara di Eropah termasuk Itali pada tahun 2018 yang lalu.

Objektifnya adalah untuk mencapai sasaran iaitu 95% populasi telah menerima suntikan vaksinasi seperti yang disarankan oleh World Health Organization (WHO). 95% ini adalah jumlah yang disyorkan untuk memastikan keberkesanan dan perlindungan ‘herd immunity’ atau imuniti kelompok itu.

Maksudnya di sini, jumlah populasi yang telah divaksinkan itu sangat mencukupi sehinggakan tiada atau kurang risiko penyebaran penyakit dapat berlaku. Justeru ia dapat melindungi mereka yang tidak boleh menerima suntikan vaksin atas masalah kesihatan yang dihadapi seperti bayi, pesakit kanser, pesakit auto-immune dan sebagainya.

Bulan lalu di Rom, seorang kanak-kanak berumur 8 tahun yang baru sahaja menjalani rawatan untuk leukemia, telah dinasihatkan untuk tidak hadir ke sekolah berikutan sistem imunisasi beliau yang lemah.

Ini kerana kanak-kanak tersebut tergolong di dalam kumpulan yang berisiko tinggi untuk terdedah kepada jangkitan penyakit berjangkit.

Mengapa?

Kerana sebahagian besar pelajar di sekolah tersebut tidak menerima suntikan vaksin, ini termasuklah rakan-rakan sekelas beliau.

Menariknya berkenaan peristiwa mewajibkan suntikan vaksinasi di Itali ini, adalah tentang ibu bapa yang serta merta mendapatkan suntikan vaksinasi untuk anak mereka.

Ini menunjukkan bahawa mereka bukanlah ‘menolak’ suntikan vaksin mentah-mentah disebabkan oleh dakyah-dakyah anti vaksin, tetapi kurangnya pendedahan dan pendidikan serta mengambil ringan penyakit-penyakit yang berisiko untuk dihidapi oleh anak mereka.

Harap-harap di Malaysia, kerajaan dan Kementerian Kesihatan akan bertindak lebih tegas, dengan mewajibkan suntikan vaksinasi demi kemaslahatan umat secara am nya.


Kentut Pun Jadi Isu Di Parlimen British

Kentut ataupun buang angin merupakan antara salah satu tindak balas alami di dalam kehidupan. Kentut bukan sahaja datang dari manusia, bahkan haiwan pun turut kentut seperti lembu. Kentut kadangkala menjadi alat manusia untuk mengenakan antara satu sama lain. Bila membicarakan hal kentut atau buang angin ni, kadangkala memang bunyi nya kelakar. Isu kentut juga pernah dibahaskan di dalam Parlimen British sekitar 400 tahun yang lalu.

House Of Common ataupun Dewan Rakyat United Kingdom (sama taraf dengan Dewan Rakyat Malaysia) merupakan sebuah tempat di mana kerajaan United Kingdom berbahas mengenai dasar-dasar negara mereka.  Ahli-ahli dewan ini dipilih oleh rakyat semasa pilihan raya yang diadakan di negara mereka tiap-tiap 5 tahun sekali.

Pada tahun 1601, Sir Henry Ludlow telah dipilih sebagai wakil rakyat bagi kawasan Andover dan kawasan Ludgherhall pada 1604. Pada tahun 1607, semasa Speaker membahaskan isu mengenai naturalisasi terhadap bangsa Scotland, Sir Henry Ludlow  secara tidak sengaja terkentut semasa mendengar speaker itu berbahas dan membuatkan semua hadirin yang ada di dalam dewan itu tergelak kerana mereka dapat mendengar bunyi kentut yang dihasilkan oleh Sir Henry Ludlow itu.

Menurut salah seorang ahli pembangkang, Nicolas Fuller, bunyi kentut itu menandakan Henry sedang sakit perut manakala seorang lagi, Sir Henry Jenkins mengatakan bunyi kentut itu tak adalah kuat sangat, tetapi baunya amat “harum”.

Ketika abad ke 17, undang-undang Dewan Rakyat menetapkan semua ahli hendaklah bersikap serius di dalam dewan kerana ia mencerminkan raja mereka dan kadangkala Raja England turut mencemar duli untuk mendengar perbahasan di dalam dewan.

Jadi, peristiwa  kentut tadi telah menjadi isu kerana dianggap mencemarkan kemuliaan Dewan Rakyat itu sendiri dan satu dikri telah dikeluarkan bahawa setiap ahli mestilah mengawal diri mereka semasa di dalam dewan atau pun bahasa mudahnya, kalau nak kentut, sila di luar, bukan di dalam dewan.

Satu puisi juga telah dikarang hasil dari peristiwa itu dan puisi itu menyindir ahli-ahli Dewan Rakyat mereka yang sering terkentut. Antaranya ialah Earl Oxford yang terkentut berhampiran dengan pengiring Ratu Elizabeth sehingga beliau hampir dipenj.ara atas tindakannya itu. Beliau kemudian mendapat pengampunan dan amaran dari tindakannya itu.

Kesimpulannya, walaupun kentut nampak biasa dan kadang-kadang menjadi bahan ketawa, kentut Sir Henry Ludlow pula bukan sahaja membuatkan dewan itu bergema, tetapi mengubah sejarah parlimen negara itu sendiri.

RUJUKAN:

Tadley and the Parliament Fart. Tadley and District History Society. (n.d.). https://www.tadshistory.com/https:/www.tadshistory.com/tadley-and-the-parliament-fart/.

McRae, A. B. and A. (n.d.). C. The Parliament Fart (1607-). The Parliament Fart (1607-) – Early Stuart Libels. https://www.earlystuartlibels.net/htdocs/parliament_fart_section/C0.html.


Make Pertanian Great Again

Bunga kantan sekuntum RM3 di pasar. Pernah mencecah RM5 ketika musim perayaan.

Daun kesum seikat tiga batang dengan daun comel loteh, RM2 di pasaraya AEON Big Bandar Tun Hussein Onn.

Ikan sepat masin dua keping RM4.50. Ikan patin RM15 sekilo dan aku bajet ini ikan patin sangkor. Ikan bilis 100 gram yang paling hapak dan berabuk, RM5.00.

Yang paling refine, RM9.00.

Melihat harga makanan hari ini membuatkan aku menggeleng kepala. Harga makanan semakin mahal, dan manusia semakin mencekik-cekik untuk makan makanan yang berkhasiat.

Mereka tahu makan mi segera takde khasiat kecuali alas perut, tapi kalaulah ada pilihan lain.

Kilang ayam yang berlambak di Simpang Renggam, Machap, Bukit Serampang, Ayer Hitam dan sebagainya untuk ayam KFC seluruh Malaysia, kerana Johor Corp memiliki syer terbesar KFC Malaysia.

Harga ayam RM7.50 sekilo di Johor.

Melihat pada ini, aku melihat betapa sedihnya hidup sebagai rakyat di Mahathir’s Malaysia. Sibuk nak mengejar menjadi negara industri, sehingga terabai pertanian negara, sampai semua benda makanan nak kena import.

Kau bayangkan, setiap tahun kita mengimport cili dari Siam sampai berbillion ringgit. Alangkah bagusnya berbillion ringgit tu, orang Malaysia sendiri yang dapat.

Tapi kau akan cakap pada aku, “tanam cili tak menguntungkan. Tanam sawit je kalau petani zaman sekarang ni”.

Harga sawit jatuh teruk sebab India boikot Malaysia sebab mulut celupar seorang pemimpin, tak rasa perkara tu menyusahkan?

Kita dalam pertanian ni suka longgokkan semua benda dalam satu bakul. Kalau niaga getah zaman perindustrian kereta naik in the 50s-60s dulu, semua orang tanam getah.

Menjelang 70s-90s bila permintaan sawit meningkat, semua orang nak tanam sawit. Agaknya orang Melayu memang perangainya begini. Suka tanam ikut trend, bukan ikut kepentingan.

Contoh orang Melayu ni, kalau trend durian crepe tahun 2012-13 dulu, semua nak jual durian crepe. Bila durian crepe tak laku, jual pulak aiskrim pasu. Lepas tu bila aiskrim pasu tak laku, jual pulak kuih keria.

Macam perangai Pak Mat dalam lagu Sep Sep Tom Tom kanak-kanak. Jual topi, topi koyak. Jual tempoyak, tempoyak basi. Berniaga bukan sebab kepakaran, keperluan dan kestabilan jangka panjang. Tapi sebab trend jangka masa pendek nak kaut untung tinggi sekejap.

Aku faham, pasaran di luar sangat menguntungkan. Bayangkanlah, ada orang jual keropok Super Ring kat Amerika dia jual sampai $US5.00 sebungkus untuk paket kecik. Padahal harga kat sini seringgit je.

Peniaga kat Tel Aviv pun geleng kepala bila tengok Melayu niaga macam ni. Tapi berniaga macam ni memang untung cepat, tapi tak stabil.

Sampai bila orang Amerika nak gila makan Super Ring?

Sampai satu tahap, mereka pun akan muak dan akan pergi ke makanan lain.

Malaysia semasa industri zaitun di Itali, Greek, atau Turki tengah merudum 80an, atau minyak sunflower mahal gila, memang conquer pasaran minyak masak dunia.

Bayangkan bertahun-tahun Amerika goreng KFC pakai minyak jagung, akibat dari teknologi ethanol untuk biofuel yang berkembang tahun 70an, orang Amerika pun terpaksa beralih ke minyak sawit pada tahun 80an dan 90an sebab mahal sangat.

Tapi sebab perangai Melayu, suka longgokkan semua ke satu bakul, bila European Union lancarkan boikot sebab nak naikkan minyak soya, kita terus down. India boikot sawit Malaysia, terus FELDA down.

Kenapa tak pelbagaikan je pertanian negara ni supaya kalau satu down, yang lain boleh backup? Kenapa semua benda nak longgok ke satu jenis tanaman?

Kau bayangkan, nasi yang kau hari-hari makan pun, kena beli dengan Siam. Bayangkan, satu hari buatnya Thailand buat perangai dia, naikkan harga beras, tak kebulur rakyat Malaysia ni?

Ramai yang melihat remeh isu pertanian ni. Aku melihat dari sudut food security. Cuba bayangkan kalau makanan pun kau bergantung dengan negara asing, pekerja pun kau bergantung dengan negara asing, habis tu macam mana negara kau nak berfungsi kalau kita ada masalah di luar sempadan negara kita?

Kebergantungan kita terhadap sumber makanan dari negara luar sebenarnya amat merisaukan. Disebabkan 22 tahun Mahathir mengamalkan Dasar Perindustrian Negara, pertanian dianggap benda lekeh yang tak payah diambil pusing isunya. Kalau nak tanam pun, tanam benda yang boleh dibuat duit.

Nak jadi macam negara industri maju macam Jepun, kononnya.

Kat Jepun harga tembikai sampai ¥100 (RM30) sebiji, kau gila apa nak hidup macam tu? Takpelah kalau gaji penduduk Jepun tu average pun lebih daripada RM15,000 sebulan. Tu pun makan cekik-cekik jugak sebab banyak import.

Jepun tu memang la padan negara tu mengimport. Tanah subur tak banyak. Sungai banyak batu, nak tanam pokok pun tak seberapa banyak pun. Jadi dia counter la dengan buat benda teknologi canggih untuk orang beli, supaya dia mampu beli makanan biarpun mahal.

Malaysia buat kereta pun tutup cermin tepi kereta pun asyik sangkut je, lepas tu asyik jadi kilang untuk bina produk negara luar. Bila gaji orang Malaysia terlalu mahal, bawaklah datang sini orang Vietnam, orang Bangladesh, orang Filipina kerja sini.

Sudahnya, industri negara tak ke mana, harga makanan melambung, dan tiap-tiap kali pergi pasar je, kita akan stress nak beli makanan sebab harga melambung naik tak setimpal dengan gaji yang kita dapat.

Jadi macam ni lah. Kembalikan dasar pertanian negara. Buku Hijau yang Tun Razak buat tahun 70an tu, kita reform dan buatkannya dengan lebih baik dengan teknologi pertanian terkini.

Pelbagaikan sektor pertanian untuk kegunaan domestik. Wujudkan pelbagai bank dan dana untuk golongan yang baru nak bertani dan yang dah lama bertani.

Perhebatkan lagi pembelajaran tentang pertanian di peringkat sekolah hingga ke IPTA/S.

Make pertanian great again.

Sebab kalau tak, selamanyalah kau akan merungut depan bunga kantan dan daun kesum setiap kali kau teringin makan asam pedas atau laksa utara.


Al-Zahrawi – Legasi Bapa Pembedahan Moden

Rentang waktu dari kurun ke-8 hingga kurun ke-13 Masehi secara umum dirujuk sebagai Zaman Keemasan Islam. Pada era ini, dunia Islam melahirkan begitu ramai ilmuwan yang memberi sumbangan besar kepada pelbagai cabang keilmuan manusia, termasuklah falsafah, matematik dan astronomi. Ahli-ahli intelek Islam pada zaman ini menghasilkan banyak sumbangan kepada sejarah perubatan, antaranya seperti ‘Ali ibn al-‘Abbas al-Majusi (nama Latinnya Haly Abbas), Muhammad ibn Zakariya Razi (nama Latinnya Rhazes atau Rasis), dan Abu al-Qasim Khalaf ibn al-‘Abbas az-Zahrawi (masyhur sebagai Al-Zahrawi, atau nama Latinnya iaitu Abulcasis).KEHIDUPAN AL-ZAHRAWIAl-Zahrawi dilahirkan pada tahun 936M di El-Zahra, berhampiran Cordoba, Andalusia, selatan Sepanyol. Beliau lahir pada zaman kegemilangan Kekhalifahan Umayyah di Cordoba, yang menguasai rantau berkenaan. Malangnya, tidak banyak yang diketahui tentang hidup Al-Zahrawi. Dikatakan bahawa Al-Zahrawi menerima naungan diraja dan diperakui sebagai genius perubatan. Oleh kerana itu, selama 50 tahun, beliau berkhidmat sebagai tabib diraja kepada khalifah Cordoba kedua, iaitu Al-Hakam II, dan Al-Mansur, pemerintah de facto Muslim Sepanyol selepas kemangkatan al-Hakam.

Apapun, dikatakan bahawa Al-Zahrawi sering bertegas mahu merawat pesakit tanpa mengambil kira status kewangan mereka. Hal ini membolehkan Al-Zahrawi berjumpa dengan pelbagai jenis dan ragam pesakit pada setiap hari, sekaligus merekodkan rawatan yang diberikannya kepada mereka. Dengan melakukan sedemikian, tabib diraja itu berupaya meninggalkan kitab perubatan berharga yang dikenali sebagai Al-Tasrif li man ajz an-il-talif (Bantuan Bagi Yang Tidak Berkemampuan Membaca Kitab-Kitab Besar), atau ringkasnya, Al-Tasrif.AL-TASRIF: ENSIKLOPEDIA PERUBATANAl-Tasrif boleh dianggap sebagai hasil karya yang sangat penting dalam sejarah perubatan, memandangkan ia menjadi rujukan piawaian dalam perubatan Islam dan Eropah selama lebih dari separuh abad. Ensiklopedia perubatan ini disiapkan sepenuhnya sekitar tahun 1000M, dan dibahagikan kepada 30 jilid. Setiap jilid meliputi pelbagai aspek perubatan dan perincian tentang lebih 300 jenis penyakit serta rawatannya.

Lebih daripada itu, aspek-aspek perubatan lain turut dibincangkan di dalam Al-Tasrif. Misalnya pada salah sebuah jilid awal, Al-Zahrawi menulis tentang kaedah mendiagnosis penyakit dan menyatakan bahawa doktor yang bagus seharusnya kerap bergantung pada pemerhatian sendiri terhadap pesakit dan simptom-simptom penyakitnya – tidak hanya sekadar mendengar dan mengiyakan apa sahaja yang diadukan oleh pesakit.Al-Zahrawi juga menulis tentang hubungan antara kesihatan dan pemakanan. Sebahagian daripada Al-Tasrif dikhususkan untuk memperbahaskan tentang makanan apakah yang perlu dielakkan oleh seseorang, pengekalan diet yang sihat, dan pemakanan sebagai rawatan.

AL-TASRIF: DEDIKASI BUAT PEMBEDAHAN MODENBahagian dalam Al-Tasrif yang dianggap oleh ramai ilmuwan sebagai paling berpengaruh adalah jilid ke-30. Jilid ini khusus membincangkan tentang pembedahan, dan disebabkan oleh bahagian inilah Al-Zahrawi digelari sebagai ‘Bapa Pembedahan Moden’. Di samping perkara-perkara lain, jilid ini mengandungi penjelasan-penjelasan terperinci tentang prosedur beberapa pembedahan tertentu, sekitar 200 penerangan dan ilustrasi alat pembedahan (gambar-gambar ini dikatakan yang terawal dalam sejarah), serta sejumlah inovasi yang digunakan secara meluas di bilik bedah.

Misalnya, Al-Zahrawi dikatakan merupakan pembedah pertama yang menggunakan usus kucing sebagai benang untuk jahitan dalaman. Bahan ini diperbuat daripada lapisan usus haiwan, dan untuk tempoh masa yang lama, ia adalah satu-satunya bahan yang boleh digunakan untuk menjahit dan masih boleh diserap (diurai) oleh tubuh manusia.Penggunaan usus kucing bagi tujuan ini memaksudkan bahawa tiada keperluan untuk melakukan pembedahan kedua bagi membuang benang dari jahitan dalaman itu. Antara inovasi lain yang dikatakan telah digunakan buat pertama kali oleh Al-Zahrawi dan kemudian menjadi amalan piawai dalam bidang pembedahan adalah penggunaan dakwat untuk menandakan bahagian tubuh pesakit yang hendak dibedah.

Secara ringkas, Al-Zahrawi menghasilkan banyak sumbangan penting buat bidang perubatan, terutama pembedahan. Sebahagian inovasi yang dirintis oleh Al-Zahrawi masih digunakan sehingga ke hari ini, atau paling tidak, digunakan buat tempoh masa yang cukup lama. Hal ini membuktikan legasi berpanjangan Al-Zahrawi, walaupun mungkin tidak ramai daripada kita yang menyedari hakikat tersebut. DITERJEMAH DAN DIOLAH DARI:Wu Mingren. (26 November 2015). Al-Zahrawi: The Legacy of the Father of Modern Surgery. Ancient Origins. https://www.ancient-origins.net/artifacts-ancient-writings/al-zahrawi-legacy-father-modern-surgery-004693


Kenapa Lelaki Tidak Dibenarkan Menangis?

Melihat kepada statistik tahunan di Malaysia, bilangan kes b.unu.h d.iri di Malaysia melibatkan lelaki adalah sebanyak 60% berbanding perempuan sebanyak 40%. Mengapakah hal ini boleh terjadi?

Pernah dengar ayat-ayat seperti ini yang sering diujarkan pada kenalan atau adik-beradik lelaki kita?

“Adikkan lelaki, janganlah menangis, lelaki kena kuat.”

“Orang lemah je menangis. Kau kan lelaki.”

Hal ini menunjukkan seolah kaum lelaki tidak berhak untuk merasai dan meluah perasaan sedih yang dialaminya. Mereka diminta untuk sentiasa tenang, rational dan juga tidak beremosi. Mereka kononnya perlu untuk menunjukkan sisi maskulinnya setiap masa. Lelaki yang menangis dilihat tidak matang dan lemah. Malah, jika mereka merasa sedih, mereka perlu menutup semua itu dan harus terus berlakon menjadi seorang yang gagah dan kuat.

Namun, bolehkah seorang lelaki menangis sebenarnya?

Jawapannya, ya. Lelaki boleh menangis, ianya tiada masalah untuk menangis jika perlu.

Menangis adalah satu keadaan semulajadi yang berlaku apabila seseorang memberi respons terhadap perasaan sedih, takut, kecewa, malah gembira. Menangis tidak sepatutnya diklasifikasikan mengikut jantina. Tidak kira lelaki mahupun perempuan, semua manusia berhak untuk melepaskan dan meluahkan perasaan sedih yang dirasainya.

Berdasarkan pensyarah psikologi Universiti California, Stephen Sideroff, beliau mengatakan bahawa, “Menangis dapat mengaktifkan tubuh badan dalam cara yang sihat.” Hal ini kerana apabila kita menahan tangisan, ia boleh menyebabkan ketidakseimbangan pada badan kerana tubuh kita ingin melepaskannya.

Beliau turut memberi satu analogi, apabila kita lapar, pastinya kita akan makan. Dalam konteks ini, kita akan mencari makanan untuk menyelesaikan masalah lapar tersebut. Sama situasinya ketika kita sedang sedih, sakit atau marah. Kita perlu mencari sesuatu untuk meleraikan perasaan tersebut. Jika tidak, perasaan tersebut akan terpendam dan akan mengakibatkan pelbagai kemungkinan yang tidak diingini seperti memb.un.uh diri atau cenderung untuk melakukan keg.anas.an.

Maka, melihat seorang lelaki menangis tidak menunjukkan bahawa lelaki tersebut seorang yang lemah dan tidak matang. Malah, ianya mempunyai banyak kebaikan yang seterusnya akan memberi kesan pada kestabilan emosi seseorang. Marilah kita mengubah stereotaip ini.

“I would allow myself to cry, that it would be okay to cry if I needed to.”

RUJUKAN:

Kes bu.nu.h diri naik mendadak, melonjak 20 peratus berbanding tahun lepas. https://www.astroawani.com/berita-malaysia/kes-bu.n.uh-diri-naik-mendadak-melonjak-20-peratus-berbanding-tahun-lepas-272931

Is Crying Good for You?.
https://www.webmd.com/balance/features/is-crying-good-for-you

Go ahead, have a good cry. It’s good for you, psychiatrists say.
https://edition.cnn.com/2020/07/24/health/benefits-of-crying-wellness/index.html

Artikel dikirimkan oleh Izzah Z untuk The Patriots.


95 Peratus Jakarta Akan Tenggelam 2050

Bandar Jakarta merupakan ibukota pentadbiran negara Republik Indonesia yang terletak di provinsi (negeri) Jakarta, Jawa Barat. Bandar ini yang dahulunya dikenali sebagai Batavia pada zaman penjajahan Belanda ditukar namanya ke Jakarta (Djakarta) pada zaman penjajahan Jepun yang mana nama tersebut masih digunakan sehingga ke hari ini.

Bandar Jakarta merupakan salah satu bandar yang paling terpadat, tersibuk dan mempunyai populasi penduduk seramai 10 juta orang di Asia.

Dari sebuah jurnal kajian yang diterbitkan pada tahun lepas, Nature Communications, terdapat lapan buah negara di Asia yang terancam tenggelam disebabkan peningkatan paras air laut iaitu negara China, India, Bangladesh, Vietnam, Thailand, Filipina, Jepun dan Indonesia.

Kawasan Jakarta merupakan salah satu kawasan yang paling tinggi risiko dalam menghadapi situasi ini kerana selain faktor pemanasan global, Jakarta juga menghadapi faktor dalaman daripada penduduknya sendiri. Wilayah Jakarta dibahagikan kepada lima bahagian iaitu Jakarta Pusat, Jakarta Barat, Jakarta Utara, Jakarta Selatan dan Jakarta Timur. Wilayah yang paling teruk terkena dampak peningkatan air laut adalah Jakarta Utara yang mana ia terletak di tepi laut. Pada tahun 2025, kemungkinan wilayah Jakarta Utara yang dihuni seramai 2 juta penduduk akan menjadi bandar yang tenggelam.

Menurut seorang peneliti iklim dan laut dari Lembaga Ilmu Pengetahuan Indonesia, Intan Suci Nurhati menyatakan akibat lain menyebabkan bandar Jakarta makin tenggelam adalah penyedutan air dari dalam tanah. Perlu diketahui, Jakarta bandar yang sangat besar sehinggakan ada beberapa bahagian di bandar tersebut tidak menerima bekalan air paip atau tidak berkemampuan untuk membayar bekalan air paip. Maka mereka yang tidak mempunyai akses menggunakan air paip dari pemerintahan, akan menggunakan insiatif lain untuk mendapatkan bekalan air dengan menyedutnya daripada tanah.

Setiap tahun, penduduk Jakarta menyedut air sebanyak 630 juta liter dari dalam tanah dan inilah merupakan punca utama terdapat beberapa bahagian permukaan tanah di bandar Jakarta semakin tenggelam. Faktor lain yang mempengaruhi tenggelamnya Jakarta adalah pembangunan bandar dan penempatan baharu di sekitar Jakarta Utara. Kandungan tanah-tanah di Jakarta Utara terdiri daripada butiran tanah yang sangat halus dan lembut. Dengan gabungan faktor penyedutan air tanah, pembangunan yang semakin membebankan lapisan tanah dan peningkatan paras air laut ia secara tidak langsung membawa Jakarta ke ambang kemusnahan.

Dr. Heri Andreas yang sudah mengamati paras tanah di Jakarta dari Institut Teknologi Bandung menyatakan dalam tempoh 10 tahun (2009-2019) pemerhatiannya, wilayah Jakarta Utara telah tenggelam sedalam 2.5 meter dan sebahagian kawasan di dalam wilayah tersebut juga tenggelam sebanyak 25 cm/tahun.

Pada masa sekarang, sebahagian besar bandar Jakarta mengalami paras tenggelam sedalam 1-15 cm/tahun. Jika dilihat, pada tahun 2050, hampir 95% daratan Jakarta Utara akan berada di bawah laut. Model penenggalaman bandar Jakarta:
https://news.files.bbci.co.uk/…/jakarta_sinking_subsidence_…

Terdapat pelbagai langkah yang telah diambil oleh pihak pentadbiran Republik Indonesia termasuk pembinaan tembok lautan dan sungai di sepanjang pantai dan sungai Jakarta Utara, hanya memberikan lesen yang sah kepada beberapa daerah untuk menyedut air dari tanah (jika ia berada di daerah yang terancam, maka lesennya akan dicabut kembali) dan lain-lain lagi.

Antara kawasan yang sudah ditenggelami air di Jakarta Utara adalah Kampung Kapuk Teko yang mana kawasan perkampungannya telah ditenggelami air. Kampung Kapuk Teko mula menunjukkan tanda-tanda digenangi air sejak pertengahan tahun 1990. Pada tahun 1995, kampung ini telah tenggelam ke paras 20 cm dan mengambil masa empat bulan untuk kering sepenuhnya.

Tetapi kejadian terakhir untuk penduduk Kampung Kapuk Teko melihat tanahnya pada tahun 2000. Setelah kejadian hujan lebat dan banjir yang besar, maka Kampung Kapuk Teko ditenggelami air sepenuhnya dan tidak akan pernah mengering sehingga ke hari ini. Sejak kejadian tersebut, Kampung Kapuk Teko menjadi kampung yang terapung.

Sebuah lagi kawasan yang mana paras air laut lebih tinggi daripada paras daratan adalah di penempatan Gedung Pompa. Kawasan ini seringkali menghadapi banjir besar dari limpahan air laut ketika musim hujan lebat. Pihak pemerintah mengambil langkah untuk membina tembok pemisah lautan di kawasan ini yang memisahkan perumahan penduduk dengan paras air laut.

Walaupun tembok pemisah ini sudah dibangunkan, pihak pemerintah turut mengambil langkah berjaga-jaga dengan menambahkan ketinggian beberapa meter pada tembok tersebut setiap tahun kerana paras air laut yang semakin meningkat dan terus meningkat. Jika ketinggiannya tidak ditambahkan, maka limpahan air laut akan membanjiri kawasan tersebut ketika musim hujan. Sekarang tembok ini sudah mencapai ketinggian 2 meter.

Kawasan lain yang turut tenggelam adalah Muara Baru. Sebuah bangunan yang dahulunya berfungsi sebagai syarikat jualan ikan telah tenggelam separuh ke dalam tanah dan hanya meninggalkan sisa tingkat atas sahaja. Sekarang, bangunan ini ditinggalkan terbengkalai kerana setiap tahun, ia semakin dimamah tanah.

Berikutan pelbagai laporan saintifik yang dilakukan ke atas bandar Jakarta yang akan tenggelam pada tahun 2050, maka Presiden Republik Indonesia, Joko Widodo, mengambil langkah awal untuk memindahkan pusat pemerintahan negara dari Jakarta, Jawa ke wilayah Kalimantan Timur, Borneo.

Tapak ibukota baharu Republik Indonesia ini akan dibina di kawasan antara bandar Samarinda dan bandar pelabuhan Balikpapan yang berkeluasan 256 ribu hektar untuk pembangunan infrasturktur pemerintahan. Baki yang lain diperuntukkan untuk pembangunan yang lain tergantung kepada pemaju yang ingin membangunkan kawasan disekelilingi kawasan pentadbiran.

Presiden Jokowi menetapkan bajet sebanyak 33 billion USD untuk membangunkan ibukota baharu yang mana ia akan bermula pada tahun 2024 akan datang. Pada tahun lepas, Presiden Jokowi telah membuka sebuah pertandingan besar melibatkan reka bentuk pusat pemerintahan baharu di Kalimantan. Dan daripada 750 rekaan bandar yang terlibat, rekaan bandar Nagara Rimba Nusa dipilih sebagai reka bentuk ibukota baharu Republik Indonesia.

Boleh melihat video rekaan bentuk Nagara Rimba Nusa di sini:

RUJUKAN:

1. Jakarta, the fastest-sinking city in the world, BBC Indonesia.

2. Jakarta is running out of time to stop itself sinking into the sea, NEWS.

3. Jakarta Is Sinking So Fast, It Could End Up Underwater, NY Times.

– TAMAT –


Dosa-Dosa Besar Hokage Konoha

1. Senju Hashirama (TAIK JUDI)

2. Senju Tobirama (PEMIMPIN RASIS)

3. Sarutobi Hiruzen (PEMAKAN HARTA ANAK YATIM)

4. Senju Tsunade (PENGAMAL SUSUK)

5. Hatake Kakashi (KETAGIHAN HENTAI)

6. Uzumaki Naruto (PENGAMAL NEPOTISME)

– Ketika menjawat jawatan idamannya, Naruto membawa kenalan-kenalannya didalam barisan kabinet .

Artikel dinaikkan selepas mendapat keizinan daripada penulis asal, Aidil Azlan


Kisah Si Kitol Dalam Orang Melayu Champa

Hatta berapa lamanya Pau Gama pun. matilah. Maka Raja Jakanaklah menggantikan ayahanda baginda; baginda beristerikan seorang puteri, Pau Ji Yan Bi namanya; beranak seorang lelaki, Pau Kubah namanya. Setelah Pau Kubah besar, maka Raja Jakanak pun matilah, maka Pau Kubahlah kerajaan menggantikan ayahanda baginda. Baginda beristerikan anak raja Lakiu, Pau Cin namanya. Maka baginda beranak beberapa orang lelaki dan perempuan. Ada seorang anak baginda perempuan, terlalu baik parasnya; maka dipinang oleh raja Kuci, tiada diberi oleh Pau Kubah, lalu diserang oleh Pau Kuci. Maka berperanglah orang Kuci dengan orang Cempa, terlalu ramai; tiada beralahan.

Pada suatu hari raja Kuci menyuruh pada Penghulu Bendahari Cempa, dibawanya muafakat, diberinya emas dan harta terlalu banyak, maka Penghulu Bendahari Cempa pun kabullah sekaliannya serta dia. Setelah hari malam maka dibukanyalah pintu kota Cempa oleh bendahari itu, maka segala orang Kuci pun masuklah ke dalam kota Bal, beramuklah dengan orang Cempa. Adapun orang Cempa, setengah melawan dan setengah berlepas anak bininya. Maka kota Bal pun alahlah; Pau Kubah pun mati Maka segala anak raja-raja Cempa dan segala menteri pun larilah, membawa dirinya ke sana ke mari, cerai-berai tiada berketahuan.

(Sulalatus Salatin)

Di sini kita tahu bahawa pada awalnya orang Kuci (Dai-Viet) dan orang Cempa (Champa) berperang tanpa beralahan di antara satu sama lain. Ini menunjukkan kekuatan ketenteraan dan pertahanan Champa amat kuat dan setanding dengan Dai-Viet.

Sekali lagi, dalam banyak catatan riwayat dan sejarah, kekuatan pertahanan tidak menjadi masalah utama. Dalam kes kerajaan Melayu yang sentiasa mengikut perkembangan teknologi senjata dan strategi pertahanan, musuh sukar mengalahkannya.

Ini juga berlaku kepada Champa, sebuah negeri yang kuat di pantai timur Indochina pada masa silam. Dai-Viet sukar untuk menewaskan negeri Champa. Namun apa akal raja Kuci itu?

Yeah…. itu gunanya SI KITOL. Berkali-kali dalam sejarah, jika musuh sukar menewaskan kita, beradu kekuatan bersih satu lawan satu, maka musuh akan menyeru SI KITOL dari kalangan kita sendiri.

Perhatikan: “…Pada suatu hari raja Kuci menyuruh pada Penghulu Bendahari Cempa, dibawanya muafakat, diberinya emas dan harta terlalu banyak, maka Penghulu Bendahari Cempa pun kabullah sekaliannya serta dia.”

Apa raja Kuci buat wahai saudara dan saudari? Raja Kuci tabur EMAS dan HARTA yang terlalu BANYAK. Ini cara klasik tapi tetap berkesan zaman-berzaman untuk mencipta SI KITOL. Maka rundingan dibuat antara pihak Raja Kuci dan Penghulu Bendahari Cempa. Apa yang raja Kuci mahu?

Di sana ada disebut tindakan Penghulu Bendahari Cempa itu membuka pintu Kota Bal, ibukota Champa. Rupa-rupanya pertahanan ibukota Champa amatlah kuat sampaikan pihak raja Kuci terpaksa merasuah Penghulu Bendahari Champa untuk melepasi pertahanan Kota Bal.

Lihat, seperti Srikandi telah tulis, walau kita punya tentera yang kuat, pertahanan yang kebal, pihak musuh atau penjajah akan guna SI KITOL ini untuk menembusi pertahanan tadi dengan menggunakan cara kotor. Tetapi apa boleh buat, dalam peperangan, musuh mesti dijangka akan mengamalkan apa jua cara yang ‘machiavelli’.

Maka untuk kekal bertahan merdeka seribu tahun lagi atau seterusnya, bangsa Melayu mesti mengawal sumber manusianya dari di-‘hijack’ menjadi SI KITOL. Ini mungkin memerlukan satu perhatian khusus untuk mengkaji watak ini di sepanjang sejarah dan cara mengatasinya, jika tidak, pisang berbuah 18 kali pun, sejarah tetap mengecop watak SI KITOL ke dahi nasib buruk kalian, dek kerana gagal belajar apa-apa dari sejarah.


10 Fakta Mengenai Filem Titanic

Kalau anda berminat membaca artikel mengenai Titanic, kami nak cadangkan pembelian buku terbaru kami iaitu TITANIC. Anda boleh buat pembelian di: TITANIC- http://bit.ly/titanic2020


Kenapa Mamat British Dulu Minum Teh Dengan Misai Tanglung?

Sub-budaya, fesyen, dan tren ini sifatnya cepat berubah. Macam hati kita semua. Pagi berselera lain, petang tukar dah. Erti kecantikan dan ketampanan pun begitu juga. Lain zaman, lain penghayatan. Era Victoria dulu (1837-1901), simbol kelelakian British letaknya di atas bibir. Bukanlah di lubang hidung. Tapi pada misai.

Bayang betapa misai jadi pujaan sampai dua penulis masyhur masa itu (Rudyard Kipling dan Guy de Maupassant) selamba cakap begini; “Lelaki tanpa misai bukan lelaki sejati”… “Bibir tanpa misai ini umpama badan tanpa baju”… dan paling haru, “Cium lelaki yang tak gilap (wax) misai ini rasa dia serupa macam makan telur (separuh masak) tapi tak bubuh garam.”

Punyalah nak suruh lelaki melaram (misai). Sebab itu perasan kan, lelaki British satu-dua kurun lepas kalau bergambar… semua sefesyen – bermisai tebal tanpa janggut mahupun jambang. Macam Charlie Chaplin. Kadang tengok pun rasa kelakar. Tapi lebih kelakar kalau tengok dompet sendiri lebih nipis dari misai mereka. Mahu garu kepala juga fikir.

Apapun, dompet nipis ini belakang kira. Sekarang persoalannya, mula bila fesyen bela misai menular? Takkan saja-saja bela misai?

Kalau kita selak sejarah, boleh kata yang fesyen ini bermula dari India. Yakni, semasa pendudukan British di sana (1858-1947). Sepanjang di sana, memang jadi kemestian tentera-tentera British untuk berinteraksi dengan orang tempatan. Sama ada kalangan awam mahupun pegawai kerajaan. Jadi menerusi interaksi ini, ada lah satu-dua budaya yang melekat. Salah satunya budaya membela misai tunggal tanpa jambang.

‘Melekat’ ini pula boleh jadi dua maksud. Satu terikut-ikut sebab nampak bergaya (baca: maskulin). Satu lagi kerana mahu blend-in dan kerahkan autoriti. Ini kalau ambil pepatah “If you can’t beat them, join them” sebagai filosofi lah.

Lagipun di India kurun itu memang rata-rata bela misai tanpa jambang. Contoh macam Mahatma Gandhi… dan gambar bawah ini. Ikutkan, tak cukup sebenarnya sekeping gambar jadi bukti. Tapi apa boleh buat. Ruang sini terhad. Kalau pembaca rajin, boleh buat carian sendiri guna kata kunci “Indian men 19th century.” Nanti boleh lihat misai abang-abang India kurun ke-19.

Berbalik ke cerita, pembudayaan kemudian menjadi peraturan. Khususnya dalam kalangan tentera. Ini jelas termaktub dalam peraturan No.1695 dalam King’s Regulations 1906. Di mana, setiap tentera diperintah supaya “berambut pendek, dagu dan bawah bibir perlu bersih, tapi misai di bibir atas mesti dibela.”

Menerusi peraturan sedemikian, misai pun menjadi penampilan wajib tentera British baik di Britain mahupun rentas Atlantik. Apapun, itu sekadar penguatkasaan sahaja. Pembudayaan membela misai sudah lama dilakukan. Sekitar 1860an lagi.

Kira sejak dekad tersebut, lelaki-lelaki British sudah sibuk mendandan misai. Bermula dari rutin seringkas menyikat dan trim, hinggalah serumit menggilap dan mewarna. Cuma itulah, menggilap dan mewarnakan misai ini hadir bersama masalah tersendiri. Pembaca perempuan dan yang sudah berpasangan mungkin lebih faham.

Rutin penjagaan ini bukan takat ‘sebelum’ saja. ‘Semasa’ dan ‘selepas’ melaram pun perlu jaga juga. Kalau tidak, memang comot dan cair. Masalah sama dihadapi geng-geng misai. Bayang, orang British ini tiap hari mesti hirup teh. Kalau boleh, sarapan minum teh. Makan tengahari dengan teh. Makan malam pun pekena teh.

Masalahnya, teh ini hanya sedap dihirup masa panas-panas. Air panas pula ibarat musuh sejati misai yang digilap. Jadi bila kena minum teh, baik-baik misai terletak elok dan tegap atas bibir macam Nikola Tesla… hirup saja, habis basah dan hilang bentuk misainya. Jadilah rupa misai macam Bangshim.

Memang pening kepala habis geng-geng misai dengan masalah satu ini. Sampailah muncul seorang geligawan bernama Harvey Adams menyelamatkan semua. Pepatah “masalah moden memerlukan solusi moden” lantas cuba dilunasi. Lalu, tercipta satu inovasi yang dipanggil ‘cawan misai’.

Cawan ini serupa saja macam cawan biasa. Cuma ditambah ‘tempat parkir misai’ pada bahagian bibir cawan. Supaya bila teh dihirup, ia terus masuk ke bibir tanpa bersentuh dengan misai. Nah dengan demikian… masalah pun selesai. Teh boleh dinikmati. Misai pun kekal rapi.

Ciptaan ringkas ini kemudian mencetuskan aksesori ‘pelindung misai’ yang boleh dimuatkan pada mana-mana cawan. Juga tercipta sama adalah ‘sudu misai’ dengan mekanisme sama tetapi untuk menghirup sup.

Lantaran fungsinya yang sangat memudahkan, ‘cawan misai’ pun laris bukan setakat di British… tetapi juga di seluruh Eropah dan Amerika. Sampai terhasil pelbagai jenama, saiz, dan reka bentuk. Bahkan ada yang  hadir dengan piring sepadan dan rekaan tersuai lagi (misalnya cawan dibubuh nama pemilik). Adam sendiri kemudian bersara selepas 15 tahun ciptaannya berada dalam pasaran. Memang tiada rekod tentang kekayaannya, tapi semua pun boleh bayangkan.

Apapun, fesyen dan tren begini tak bertahan lama. Masuk era Perang Dunia Pertama, penampilan lelaki British mula berubah. Iyalah, mana sempat mahu dandan misai masa perang. Tambahan, menyimpan misai begini menyukarkan pemakaian topeng gas – yang jadi satu kebiasaan masa perang.

Lantas menjelang 1930an, penggunaan ‘cawan misai’ mula pupus. Sekarang, ia sekadar wujud sebagai koleksi barangan antik – sama ada di muzium, simpanan peribadi, atau di kedai pajak. Kalau kalangan pembaca mahu cuba minum guna cawan ini, bolehlah menyelam dekat eBay sana. Atau kalau dompet tembal, boleh singgah ke Dead Rabbit Bar, New York. Sana ada dihidang guna cawan ini.

RUJUKAN

Bogaard, Cecilia. (2022, 3 June). British Gentlemen Drank From Moustache Cups that Protected Their Facial Hair. Ancient Origins.

Frost, Natasha. (2017, 31 May). A Look Back at the Mustache Cups that Kept Tea-Drinker Whiskers Dry. Atlas Obscura.

Ibrahim, Nur. (2021, 15 November). These Victorian-Era Cups Kept Men’s Mustaches Clean. Snopes.

Smithfield, Brad. (2016, 9 November). The mustache cup: The special tea cup used by the Victorian men to protect their mustache from getting dunked into their tea. The Vintage News.


Kenapa Korea Utara Benci Sangat Dengan Malaysia?

Apabila bercakap tentang Korea pastinya kpop dan kdrama akan terlintas di benak fikiran. Tetapi kali ini kita bukan nak cerita tentang Korea Selatan tetapi jiran misteri mereka iaitu Korea Utara. Korea Utara ini boleh dikategori sebagai negara paling tertutup di dunia kerana mereka tidak gemar berkongsi data dan suasana di sana. Malah mereka juga miliki begitu ramai musuh terutamanya Amerika Syarikat dan Korea Selatan.

Walaupun begitu, Korea Utara miliki hubungan yang sangat baik dengan Malaysia. Semuanya bermula pada tahun 1973 apabila Korea Utara telah memulakan hubungan diplomatik dengan negara-negara membangun antaranya adalah Malaysia. Namun menjelang tahun 2004 barulah hubungan diplomatik antara Malaysia dan Korea Utara bermula dengan pembukaan pejabat kedutaan di kedua-dua buah negara.

Hasil daripada hubungan diplomatik tersebut, Malaysia menjadi negara pertama yang dibenarkan melawat Korea Utara tanpa visa selama sebulan. Rakyat Malaysia juga boleh pergi terus ke Korea Utara tanpa transit di negara lain apabila Air Koryo menawarkan penerbangan dua hala dari Kuala Lumpur ke Pyongyang.

Selain itu, Malaysia dan Korea Utara turut menandatangani MOU pertukaran budaya di antara kedua-dua buah negara. Bermaksud Malaysia dan Korea Utara akan berkongsi hasil seni, warisan budaya serta buku.

Hubungan yang mesra ini juga membuatkan perdagangan antarabangsa yang berlaku antara kedua-dua negara berjalan dengan baik. Malaysia banyak membekalkan minyak, kelapa sawit dan getah kepada Korea Utara. Manakala negara itu memberikan produk besi dan keluli kepada Malaysia. Bukan itu sahaja, Malaysia telah menjadi tempat tinggal 1000 rakyat Korea Utara dan hidup bersama lebih 20,000 rakyat Korea Selatan di Ampang serta Mont Kiara.

Namun hubungan baik terjalin selama puluhan tahun itu musnah angkara satu insiden pembunuhan yang membabitkan rakyat Korea Utara berprofil tinggi di Malaysia. Kim Jong Nam yang merupakan abang kepada supreme leader Kim Jong Un telah dibunuh di Lapangan Terbang Antarabangsa Kuala Lumpur (KLIA). Hubungan kedua-dua mula retak apabila Korea Utara meminta Malaysia memulangkan mayat Kim Jong Nam dengan kadar segera. Malaysia pula berkeras untuk menyiasat kematian tersebut dan mendapati agen saraf VX adalah punca.

Korea Utara menentang keputusan itu lantas menghalang menahan 9 orang rakyat Malaysia di sana. Malaysia bertindak balas dengan melarang rakyat Korea Utara daripada masuk ataupun keluar ke negara ini. Walau bagaimanapun rakyat Korea Utara dan Malaysia dibenarkan pulang ke negara masing-masing setelah penghantaran mayat Kim Jong Nam selesai.

Selepas peristiwa itu, hubungan antara Malaysia dan Korea Utara tampak seakan-akan mahu memulih dengan Malaysia akan kembali membuka kedutaannya di Pyongyang. Korea Utara pula masih miliki pejabat kedutaannya di Kuala Lumpur tetapi hanya dioperasikan oleh kakitangan sahaja.

Tapi semuanya berubah dengan penahanan ahli perniagaan Korea Utara iaitu Mun Chol Myong atas dakwaan pengubahan wang haram dan eksport senjata terlarang ke negaranya. Korea Utara terus respon dengan penahanan tersebut lantas meminta Malaysia memulangkan kembali rakyat. Malaysia pula telah menyerahkan dia kepada Amerika Syarikat untuk siasatan lanjut. Mun Chol Myong cuba menentang keputusan itu di mahkamah tetapi gagal.

Hal itu telah membuatkan Korea Utara berang dan beranggapan tindakan Malaysia adalah atas dasar mahu menekan program nuklear negara tersebut. Malah Korea Utara turut menyatakan Malaysia ini jahat serupa setan kerana bersekongkol dengan Amerika Syarikat. Sebagai tindak balas terakhir, Korea Utara telah memutuskan hubungan diplomatik dengan Malaysia. Serentak dengan itu, Malaysia terus mengusir kakitangan kedutaan Korea Utara keluar daripada negara ini.

Bermula sejak itu Korea Utara menjadi sangat benci kepada Malaysia. Negara itu juga memberi amaran bahawa Malaysia akan menanggung akibat yang dahsyat atas dua peristiwa yang terjadi sebelum ini.

RUJUKAN:

Adam Leong Kok Wey. (2021, Mac 25). Why did North Korea sever diplomatic ties with Malaysia? The Diplomat. Dipetik daripada https://thediplomat.com/2021/03/why-did-north-korea-sever-diplomatic-ties-with-malaysia/

Al-Jazeera. (2021, Mac 19). N Korea to cut ties with Malaysia over US extradition ruling. Dipetik daripada https://www.aljazeera.com/news/2021/3/19/n-korea-to-cut-ties-with-malaysia-over-us-extradition-ruling

Chin, J. (2021, Mac 22). North Korea and Malaysia’s predictable diplomatic divorce.The Interpreter. Dipetik daripada https://www.lowyinstitute.org/the-interpreter/north-korea-and-malaysia-s-predictable-diplomatic-divorce


Wagensberg: Kubu Bergerak Yang Sukar Dikalahkan

Pada 1415 Masihi, Gereja Roman Katolik mengisytiharkan ahli teologi Kristian berdarah Czech, Jan Hus sebagai murtad. Susulan itu, Hus dibakar hidup-hidup pada salib sekaligus menimbulkan kemarahan para pengikutnya yang dikenali sebagai Hussite. Disebabkan mereka, ia turut membawa kepada pengenalan taktik peperangan kreatif yang dikenali sebagai wagenberg atau kubu bergerak.

Susulan kematian Hus, Raja Hungary ketika itu Raja Sigismund yang mewarisi takhta Bohemia pada 1419 melihat kelompok ini sebagai satu ancaman kepada kedudukannya. Lantas, baginda melobi Paus ketika itu, Paus Martin V pada 1420 untuk menyokong tindakan baginda. Sigismund kemudiannya diberi kebenaran untuk melancarkan Perang Salib bagi memerangi golongan Hussite yang dianggap menyeleweng daripada ajaran gereja.

Di atas kertas, orang Hus dianggap lawan lemah oleh Sigismund. Ini kerana kebanyakan penyokong Hus terdiri daripada golongan petani biasa dan bukan golongan ada-ada. Tetapi mereka mempunyai ramai pemimpin tentera yang berkaliber – salah seorang daripadanya ialah Jan Zizka. Zizka kemudiannay bertanggungjawab memperkenalkan wagenberg yang mengubah sepenuhnya teater perang Eropah dan Timur Tengah untuk selama-lamanya.

Lebih seabad sebelumnya, kereta pedati lebih banyak digunakan sebagai kenderaan mengangkut bekalan termasuk makanan dan senjata. Selain itu, ia turut digunakan sebagai komponen kubu sementara bagi pasukan tentera. Tetapi Zizka menjadikan wagenberg untuk satu tujuan sahaja: memusnahkan pasukan tentera musuh dan mencetuskan huru-hara kepada formasi pihak lawan.

Bagi merealisasikan pembinaan kubu bergerak ini, Zizka mengarahkan setiap pedati yang membentuk wagensberg diperkukuhkan. Ini bertujuan untuk memastikan kubu bergerak ini tidak mudah ditembusi pihak musuh. Di setiap bahagian tepi wagensberg, terdapat lubang-lubang untuk pelbagai senjata yang digunakan dari kubu berkenaan. Ini termasuklah meriam tangan, busur silang dan galah panjang. Setiap wagensberg dikendalikan oleh pasukan seramai 20 orang.

Wagensberg diperkenalkan buat kali pertama di Sudomer pada 25 Mac 1420. Di atas kertas, kelebihan memihak kepada pakatan Salib yang diketuai Brenek of Sihov dengan kekuatan tentera dan kesatria seramai 2,000 orang. Tetapi Zizka memanfaatkan kelebihan muka bumi dan kekuatan wagensberg terhadap pihak lawan. Pertempuran Sudomer menyaksikan ramai tentera dan kesatria Salib terbunuh dengan Zizka dan orang-orangnya berjaya meloloskan diri tanpa dikesan pihak musuh.

Sigismund yang murka selepas mendapat tahu kekalahan di Sudomer mengarahkan kepungan ke atas Prague yang dihuni kelompok Hussite dibuat pada Mei tahun sama. Kepungan itu menyaksikan 80,000 orang tentera dan kesatria digerakkan untuk mengepung kota berkenaan. Bagaimanapun, kelicikan Zizka menyaksikan mereka berjaya memaksa pihak musuh berundur dengan 400 hingga 500 orang kesatria dari pelbagai negara dan wilayah yang menyokong usaha Sigismund terbunuh.

Walaupun Zizka kemudiannya hampir mengalami kekalahan di Kutna Hora, itu langsung tidak mematahkan semangatnya untuk memburu angkatan perang Raja Hungary itu. Pada 1426 di Aussig, angkatan perang Salib seramai 13,000 orang sekali lagi ditewaskan oleh Zizka dan 11,000 orang tentera termasuk 500 buah wagensberg.

Kedudukan kubu-kubu bergerak ini terletak di atas bukit sekaligus memberi mereka peluang untuk mensasarkan pihak Salib yang cuba menyerang kedudukan mereka. Walaupun ada kesatria yang berjaya menembusi garisan wagensberg ini, mereka berdepan halangan pertahanan kedua iaitu tentera Hus yang dilengkapkan dengan perisai pavise (perisai berbentuk segi empat panjang).

Mereka yang berjaya menembusi bahagian pertahanan ini kemudiannya dibunuh atau dipaksa berundur oleh tentera berkuda Hus. Mengikut catatan sejarah, 4,000 orang tentera Salib terbunuh di Aussig dengan ramai memilih melarikan diri. Tentera dan kesatria yang melarikan diri ini kemudiannya ditangkap dan dibunuh oleh penduduk kampung-kampung berhampiran sebagai tindak balas terhadap pengisytiharan perang Sigismund terhadap penganut Kristian Hus seperti mereka.

Menjelang tahun 1430, aktiviti ketenteraan tentera Hus tidak lagi terhad sekitar Bohemia sahaja. Aktiviti ketenteraan mereka kini diperluaskan di Jerman, Austria, Hungary dan Poland. Bimbang gerakan mereka ini akan tersebar sehingga ke Perancis, wira Perancis ketika itu Joan of Arc memberi amaran sebarang pencerobohan akan ditentang dan dimusnahkan oleh beliau. Figura Perancis itu turut menggesa mereka agar meninggalkan ajaran Jan Hus yang dianggap menyeleweng daripada ajaran gereja sebenar.

Bagaimanapun, kempen tersebut turut menyaksikan perpecahan dalam kalangan orang Hussite. Kelompok yang sederhana dikenali sebagai Ultraquist terpaksa berdepan kumpulan Taborite dan Orebite yang lebih radikal. Pertembungan dua pihak ini mencapai kemuncak di Lipany pada 1434. Pihak Ultraquist pura-pura berundur dengan tujuan mengumpan tentera Taborite dan Orebite keluar dari wagensberg mereka.

Sebaik menyedari pihak musuh termakan umpan mereka, pihak Ultraquist menyerang pihak lawan dengan tentera berkuda mereka. Ini mengakibatkan ramai orang Taborite dan Orebite terbunuh, cedera atau menjadi tawanan perang. Selepas itu, satu perjanjian damai dicapai antara Sigismund dengan pihak Hus yang dikawal Ultraquist pada 1436.

Bagaimanapun, baginda tiada niat untuk menghormati perjanjian yang dimeterai. Pada tahun-tahun terakhirnya sebagai Raja Hungary, Sigismund sudah merancang operasi ketenteraan baru untuk menghancurkan pihak Hussite. Tetapi manusia hanya mampu merancang tetapi Tuhan lebih berkuasa ke atas segala-galanya. Baginda mangkat pada 1437 dengan penggantinya hanya memerintah untuk tempoh yang singkat.

Peluang ini dimanfaatkan pihak Hussite untuk menubuhkan Gereja Reformasi Bohemia. Gereja ini kemudiannya menjadi pemain penting semasa gerakan Reformasi Kristian yang berlaku sekitar abad ke-15 dan ke-16 Masihi. Perkara ini tidak akan tercapai tanpa kelibat wagensberg mereka.

Taktik ini kemudiannya ditiru oleh Turki Uthmaniyah pada pertengahan abad ke-15 sekaligus membantu mereka mengatasi lawan-lawan mereka seperti Hungary, Dinasti Safavid dan kerajaan Mamluk. Ini turut membantu meluaskan jajahan takluk mereka dengan sebahagian Iraq dan Iran di sebelah timur, Semenanjung Balkan di sebelah barat, timur Anatolia di sebelah utara dan Semenanjung Tanah Arab di sebelah selatan (termasuk Makkah dan Madinah).

RUJUKAN

Ali, A. (2019, Januari). The Wagenburg: How wagons became a medieval weapon of war. Medievalists.net

C.L. Holmes, R. (2021, 14 Disember). THIS MOBILE FORTRESS WAS ALMOST UNBEATABLE. Historynet.


Manusia Bantu Menyebabkan Kepupusan Gajah Mammoth

Saintis sudah banyak mengkaji tentang gajah mammoth. Tetapi masih ada tanda tanya pasal faktor kepμpμsαη mereka. Untuk merungkaikan persoalan ini, perlu faham dulu yang “gajah mammoth” adalah sebuah definisi terlalu luas.

Kena tengok bahasa saintifiknya juga, iaitu kumpulan spesis (genus) bernama mammuthus. Mereka besar, berbulu dan bergading melengkung dalam sebuah kumpulan yang terdiri daripada 10 spesis berbeza. Dalam kalangan 10 ini, hanya dua saja penting untuk dibincang: mammoth berbulu (primigenius) dan mammoth Columbia (columbi).

Primigenius adalah spesis terakhir dalam genus ini. Semasa zamannya, banyak spesis lain sudah pupus, termasuk columbi yang bertebaran di bumi Amerika Utara. Perubahan suhu alam sekitar 11,500 tahun lalu telah mengheret spesis ini ke dalam kancah kepμpμsαη (Sedwick, 2008).

Corak sama didapati berlaku pada primigenius. Ada perubahan iklim – dan mammoth berbulu ini turut hilang daripada muka bumi. Dua spesis mammoth berbeza – columbi dan primigenius – pernah mengharungi perubahan iklim terdahulu. Tetapi atas sebab tertentu, kedua-duanya lenyap kali ini.

Ada Tangan Yang Memainkan Peranan

Kenaikan dan penurunan suhu pernah berlaku dulu, sampai ke tahap zaman ais yang masih tidak mampu mencetuskan siri kepμpμsαη besar pada mammuthus.

Jadi ramai saintis berpendapat – iklim bukan satu-satunya punca yang menyebabkan dunia hilang gajah besar ini. Mereka cuba mengenal pasti faktor sampingan yang mungkin terlalu besar sampai menjadi “faktor utama”.

Dan mereka ternampak asbab kepμpμsαη yang berkaitan dengan aktiviti manusia.

Untuk memahami proses yang berlaku, saintis daripada Universiti Adelaide mengumpulkan semua data fosil diperlukan.

Kemudian mereka masukkan data ini dalam komputer untuk membangunkan sebuah model. Dan daripada model ini, mereka mengenal pasti mekanisme kepμpμsαη kerana nampak αηcαmαη dihadapi gajah mammoth dalam tempoh 20,000 tahun sebelum pupus.

Taburan gajah mammoth dulu memang luas. Sebab itu ada yang pupus zaman ini; ada yang pupus beralaf-alaf kemudian. Akan tetapi, gajah mammoth di tempat yang ada manusia didapati pupus 4,000 tahun lebih awal (Fordham, et al., 2021).

Maksudnya dalam tempoh 20,000 tahun terakhir, gajah lagi cepat pupus kalau ada manusia. Dan hasil penyelidikan ini konsisten dengan kajian (Burney & Flannery, 2005) yang mendapati manusia makin aktif bermigrasi sepanjang tempoh itu.

Gajah di kawasan Arktik boleh hidup lebih lama, oleh kerana kurangnya populasi manusia.

Realiti ini dibuat sandaran, yang kemudian membuktikan bahawa kegiatan manusia sebagai punca. Kualiti hidup gajah sudahpun terjejas, kerana kekurangan makanan oleh kerana perubahan iklim (Andreev, et al., 2011). Manusia pula mencetuskan situasi “sudah jatuh ditimpa tangga”.

Kenapa Manusia Suka Gajah Mammoth?

Pelik juga kalau bayangkan – dalam banyak haiwan sedia ada, gajah mammoth yang manusia mahu. Sudahlah besar dan kuat, boleh pula lαwαη gajah. Sebenarnya peraduan gajah dan manusia adalah untuk mencukupkan kelengkapan manusia perlu.

Manusia terbukti makan daging gajah mammoth seawal 1.8 juta tahun yang lalu (Levy, 2006). Tetapi saintis berpendapat mereka mengekori gajah yang sudah sακit untuk makan bαηgkαi (bukannya lαwαη gajah yang sihat).

Lama kelamaan baru manusia berani berdepan dengan gajah yang sihat. Tulang dan gading dijadikan struktur binaan, yang mana kulit dibuat bumbung untuk lindung diri dan lindung semua (Demay, et al., 2012).

RUJUKAN:

Andreev, A., et al. (2011). Vegetation and climate history in the Laptev Sea region (Arctic Siberia) during Late Quaternary inferred from pollen records. Quaternary Science Reviews. 30 (17-18): 2182-2199.

Burney, D., & Flannery, T. (2005). Fifty millennia of catastrophic extinctions after human contact. Trends in Ecology & Evolution. 20 (7): 395-401.

Demay, L., et al. (2012). Mammoths used as food and building resources by Neanderthals: Zooarchaeological study applied to layer 4, Molodova I (Ukraine). Quaternary International. 276-277 (212-226).

Fordham, D., et al. (2021). Process-explicit models reveal pathway to (ditapiskan) for woolly mammoth using pattern-oriented validation. Ecology Letters.

Levy, S. (2006). Clashing with Titans. BioScience. 56 (4): 292.

Sedwick, C. (2008, April 1). What (ditapiskan) the Woolly Mammoth? PLOS Biology. 6 (4): e99.


Persidangan Nicea: Menuju Pembentukan Agama Kristian

Persidangan Nicaea (juga dikenali sebagai Persidangan Nicaea Pertama) diadakan pada tahun 325 Masehi atas perintah Maharaja Constantine dan disertai oleh kira-kira 300 orang paderi dari seluruh Empayar Rom yang membincangkan isu-isu teologi, khususnya tentang ajaran Arius.

Salah satu kesan utama yang lahir daripada Persidangan Nicaea adalah pembentukan Fahaman Nicaea yang sehingga kini menjadi asas bagi kebanyakan aliran dalam agama Kristian.

LATAR PERISTIWA YANG MEMBAWA KEPADA PERSIDANGAN NICAEA

Pada tahun 324 Masehi, Constantine menyandang kedudukan sebagai pemerintah tunggal Empayar Rom. Walaupun pada waktu itu beliau sendiri bukan penganut Kristian (hanya dibaptiskan semasa beliau nazak pada tahun 337M), beliau membenarkan penganut Kristian (menerusi Titah Milan 313M) mengamalkan ajaran agama mereka tanpa ditindas.

Beliau juga berharap agama Kristian dapat dimanfaatkan sebagai medium penyatuan rakyat jelatanya. Namun, perpecahan yang berlaku dalam agama tersebut memberi kesan kepada perpecahan dalam kalangan warga Rom. Demi menyatukan kembali ajaran Kristian, Constantine pun mengadakan Persidangan Nicaea.

Pada kurun ke-4 Masehi, berlaku satu kontroversi besar dalam lingkungan keagamaan Kristian berkenaan sifat tuhan, khususnya berkaitan Jesus dan tuhan bapa. Satu kumpulan berpendapat bahawa walaupun Jesus-Christ adalah utusan tuhan yang menjadikannya unggul berbanding manusia lain, beliau sama sekali tidak mempunyai sifat ketuhanan memandangkan beliau sendiri adalah makhluk.

Kepercayaan sebegini dikenali sebagai Arianisme, bersempena nama penyebar fahaman tersebut iaitu Arius dari Iskandariah. Kumpulan lain pula bertegas mengatakan bahawa Jesus dan tuhan itu sama, yakni berkongsi kewujudan dan keabadian yang sama (mentuhankan Jesus). Fahaman sebegini dikenali sebagai Kristologi-Homoousian.

Permasalahan seputar ajaran Arius ini sudah pun diperdebatkan seawal 320-321 Masehi, di mana sebuah persidangan terpaksa diadakan oleh paderi Iskandariah, St. Alexander. Persidangan tersebut disertai oleh lebih seratus orang paderi dari Mesir dan Libya yang kemudiannya masing-masing sebulat suara mengisytiharkan Arius sebagai kufur.

Walau bagaimanapun, Arius tetap terus menyebarkan fahamannya dan meraih pengikut-pengikut baru. Selepas diusir dari bumi Mesir, Arius membawa diri ke Palestin dan seterusnya ke Nicomedia.

Permasalahan agama yang melibatkan Arianisme ini dianggap serius hingga memaksa Constantine campur tangan dalam usaha mendamaikan kedua-dua aliran itu, di mana beliau mengutus surat kepada Arius dan St. Alexander yang isi kandungannya menitahkan mereka agar menamatkan konflik berkenaan.

Namun dek kerana masing-masing enggan mengalah, Constantine pun memutuskan untuk meleraikan konflik itu dengan mengadakan sebuah persidangan keagamaan.

KELANGSUNGAN PERSIDANGAN NICAEA

Pada tahun 325 Masehi, Persidangan Nicaea pun diadakan. Persidangan ini dihadiri oleh kira-kira 300 orang paderi dari seluruh Empayar Rom, terutama dari wilayah-wilayah di sebelah timur.

Apa yang menghairankan, paus yang berkuasa pada ketika itu, iaitu Paus Sylvester I tidak hadir dan hanya menghantar dua orang wakil. Constantine sendiri hadir dan duduk di kerusi pengerusi, namun halatuju perdebatan diserahkan kepada ketua-ketua agama yang terlibat.

Salah satu susulan paling signifikan daripada Persidangan Nicaea adalah pembentukan Fahaman Nicaea yang secara efektif mendefinisikan Kristian ortodoks (berintisarikan tritunggal).

Semasa persidangan ini ditamatkan, Arianisme hanya mempunyai tiga orang penyokong sahaja, iaitu Arius, Theonas dari Marmarica, dan Secundus dari Ptolemais. Ajaran Arius diisytiharkan sebagai menyeleweng dan buku-bukunya habis dibakar. Arius sendiri dibuang negeri ke Illyria.

Sehingga kini, Fahaman Nicaea masih diterapkan oleh kebanyakan aliran utama Kristian, seperti Katolik Rom, Ortodoks Timur, dan Protestan. Tambahan lagi, penglibatan Constantine dalam persidangan berkenaan sering dianggap oleh penganut Kristian sebagai simbol kesatuan Gereja dan Negara.

RUJUKAN:

Wu Mingren. (9 November 2018). The Council of Nicaea: Pagan Emperor Constantine Used Christianity to Unify Church and State. Ancient Origins.
https://www.ancient-origins.net/history-important-events/council-nicaea-0010969


Ada Klaim Manusia Prasejarah Masih Hidup Di Bumi Indonesia?

Bumi Indonesia pernah dihuni manusia prasejarah jenis tersendiri. Dalam buku sains, ada banyak jenis manusia prasejarah yang sudah diketahui. Antaranya adalah Homo sapiens, iaitu manusia moden seperti kita. Selain daripada H. sapiens, ada manusia prasejarah lain seperti Homo neanderthalis misalnya.

Saintis masih berbelah bahagi tentang kepupusan H. neanderthalis tetapi bersetuju dengan faktor-faktor seperti populasi kecil, pembiakan mahram dan perubahan iklim (Bradtmoller, et al., 2012).

Kalau tengok di bumi Indonesia terdahulu, manusia prasejarah ada dua jenis: 1) H. sapiens (sudah pastinya) dan 2) Homo floresiensis. Untuk memudahkan pembacaan, H. floresiensis dipanggil Hobbit kerana saiz mereka. Tengok pada fosil ditemui di Gua Liang Bua, ketinggian seorang Hobbit tidak sampai 1.2 meter pun (Morwood, et al., 2005).

Punca mereka rendah mungkin ada pada faktor genetik iaitu kekerdilan insular, iaitu apabila saiz badan bertambah kecil saban zaman kerana mereka hidup dalam Pulau Flores sahaja (Wahyu Saptomo, et al., 2008).

Badan yang kecil menyebabkan otak mereka turut kecil. Saiz otak mereka didapati hampir-hampir sama dengan saiz otak cimpanzi. Walau bagaimanapun, bahagian prefrontal cortex (senang cakap, bahagian akal) didapati sama saiz dengan H. sapiens (Falk, 2005). Itulah jurang utama antara Hobbit dengan beruk yang tiada akal. Manusia Hobbit terbukti sangat pandai menggunakan alat untuk menyembelih Gajah Stegodon misalnya… dan mereka juga pandai menggunakan api (Wasisto, et al., 2016).

Kejatuhan Manusia Hobbit

Saintis menggunakan rangka fosil dan peralatan batu sebagai sandaran untuk mengenal pasti usia manusia Hobbit. Dan mereka mendapati manusia jenis ini wujud sekitar 95,000 tahun yang lalu. Mungkin lagi lama. Tetapi inilah zaman paling asas.

Begitu lama Hobbit hidup di pulau ini… sampailah sekitar 60,000 tahun yang lalu, iaitu zaman tulang manusia paling muda ditemui. Namun tulang tidak boleh dijadikan faktor tunggal… atas faktor kerapuhannya. Mungkin ada tulang 55,000 tahun yang lalu – tetapi sudah patah dan reput habis.

Jadi mereka tengok faktor peralatan pula. Dan memang betul – peralatan batu kegunaan Hobbit paling terakhir boleh kata dalam lingkungan 50,000 tahun yang lalu, sezaman dengan kejatuhan H. neanderthalis di Eropah. Maksudnya? Hobbit tewas pada tangan H. sapiens yang berhijrah ke Pulau Flores. Selepas zaman 50,000 tahun yang lalu, semua tulang ditemui adalah milik jenis sapiens (Callaway, 2016).

Timbul Balik?

Saintis kira sudah mencapai konsensus bahawasanya Hobbit sudah pupus. Tetapi tiba-tiba, ada buku mendakwa mereka masih hidup. Ditulis seorang pakar antropologi pula. Dalam Between Ape and Human, penulis Gregory Forth bercerita macam mana lagenda “manusia mirip beruk hidup dalam gua” terbukti benar. Bumi Asia Tenggara sememangnya penuh lagenda. Katanya dalam hutan ada penunggu itu ini (sama macam Barat kecoh lebih katanya ada Bigfoot).

Salah satu penunggu dikatakan menghuni di Gua Lio. Orang-orang kampung memanggil mereka Ebu Gogo. Tetapi kalangan orang kampung sendiri masih berbelah bahagi. Ada yang cakap Ebu Gogo sudah pupus kerana dibunuh kaum ‘Ua… tetapi sekitar 200 tahun yang lalu (bukan 50,000 tahun yang lalu). Ada yang cakap mereka masih hidup di dalam hutan tebal.

Yang kecohnya saintis lain seperti Mike Morwood daripada Australia juga mengaku pernah dengar pasal Ebu Gogo. Menurut Morwood, ciri-ciri fizikal Ebu Gogo amat berpadanan dengan H. floresiensis. Buat masa sekarang, hanya Forth sahaja yang betul-betul berkomited untuk mencari jawapan.

Dalam dunia sains, tiada apa yang mutlak. Sebelum ini, saintis sangka ikan Coelacanth sudah pupus 66 juta tahun yang lalu… tetapi tiba-tiba semua pakat tergamam apabila Coelacanth ditemui pada tahun 1938.

Cuma itulah – kalau ada yang klaim Tyrannosaurus Rex masih hidup, benda pertama kena tengok adalah air warna apa diminum semasa buka puasa. Kalau hijau, mesti bukan tebu jawabnya.

RUJUKAN:

Bradtmoller, M, et al. (2012). The repeated replacement model – Rapid climate change and population dynamics in Late Pleistocene Europe. Quaternary International. 247: 38-49.

Callaway, E. (2016, September 21). Human remains found in Hobbit cave. Nature.

Falk, D., et al. (2005, April 8). The Brain of LB1, Homo floresiensis. Science. 385 (5719): 242-245.

Morwood, M., et al. (2005). Further evidence for small-bodied hominins from the Late Pleistocene of Flores, Indonesia. Nature. 437 (7061): 1012-1017.

Wahyu Saptomo, E., et al. (2008). The youngest Stegodon remains in Southeast Asia from the Late Pleistocene archaeological site Liang Bua, Flores, Indonesia. Quaternary International. 182 (1): 16-48.

Wasisto, S., et al. (2016). Initial micromorphological results from Liang Bua, Flores (Indonesia): Site formation processes and hominin activities at the type locality of Homo floresiensis. Journal of Archaeological Science.